पावसाळ्यात आणि एरवीही अनेक आजार हे दूषित पाण्यातून पसरतात . विशेषतः पावसाळ्यामध्ये घरात अशुद्ध पाणी येण्याची शक्यता जास्त असते . त्यामुळे कावीळ , कॉलरा , डायरिया असे आजार उद्भवू शकतात . हल्ली नोकरी , घर अशी धावपळ असल्याने बाजारात मिळणाऱ्या ब्रॅंडेड वॉटर प्युरीफायरचा पाणी शुद्ध करण्यासाठी वापर केला जातो . मात्र पूर्वी वापरले जाणारे पाणी स्वच्छ करण्याचे उपाय आजही तितकेच फायदेशीर ठरतात . तसेच यामुळे वीजेचीही बचत होते . तसेच ज्याठिकाणी २४ तास पाणी उपलब्ध नसते त्यांच्यासाठी तर हे उपाय जास्तच फायदेशीर ठरतात . तेव्हा घरच्या घरी पाणी स्वच्छ करण्याच्या काही खास पद्धती… १ . पाणी गाळून घेणे – वॉटर प्युरीफायरमध्ये पाणी गाळले जाते . त्याचप्रमाणे स्वच्छ कापड किंवा अतिशय बारीक जाळीची गाळणी यांनी पाणी गाळून घेतल्यास ते स्वच्छ होते . त्यामुळे पावसाळ्याच्या दिवसात या पद्धतीचा हमखास वापर करावा . मी चागंल्या सोसायटीमध्ये राहतो त्यामुळे आमच्याकडे चांगले पाणी येते असे वाटत असले तरीही पाणी कायम गाळून मगच प्यावे . २ . उकळणे – पावसाळ्याच्या दिवसात पाणी उकळून गार करुन प्यावे असे डॉक्टरही अनेकदा सांगतात . उकळल्यामुळे पाण्यातील जीवजंतू मरुन जातात आणि पाणी शुद्ध होते . लहान मुलांपासून ज्येष्ठांपर्यंत कुटुंबातील सर्वांनी उकळलेले पाणी प्यावे . ३ . तुरटी फिरवणे – तुरटी फिरवून पाणी शुद्ध करणे ही अतिशय पारंपरिक पद्धत आहे . भरलेल्या पाण्याच्या भांड्यात तुरटी फिरवल्यास पाण्यातील गाळ खाली बसतो आणि पाणी स्वच्छ होते . मात्र तुरटी फिरवली असली तरीही हा पाणी स्वच्छ करण्याचा म्हणावा तितका खात्रीशीर उपाय नसल्याने हे पाणी गाळून आणि उकळूनच प्यावे . ४ . नळाला फडके किंवा फिल्टर बसविणे – पावसाळ्याच्या दिवसात नळाला काहीसे मातकट आणि अशुद्ध पाणी येते . त्यामुळे हे पाणी भरतानाच काही प्रमाणात स्वच्छ व्हावे यासाठी नळाला कापड बांधावे किंवा गाळणे लावावे . याशिवाय हल्ली बाजारात नळाला लावण्यात येणारी वेगवेगळी फिल्टर्स उपलब्ध असतात . त्यांचा वापरही फायदेशीर ठरु शकतो . यामुळे पाण्यातील सौम्य प्रकारच्या जंतूंचा धोका कमी होण्यास मदत होते .


टाईप १ आणि टाईप २ या मधुमेहांमध्ये फरक असा असतो . टाईप २ प्रकारात इन्सुलीन शरीरात असू शकते परंतु इन्सुलिनच्या कामात अडथळा येत असतो म्हणून साखर वाढत असते . तर टाईप १ प्रकारात इन्सुलिनची निर्मिती होत नसल्याने साखर वाढत असते . टाईप १ प्रकारात बाहेरून इन्सुलीन घेणे हे अत्यावश्यक असते आणि ते आयुष्यभर घ्यावेच लागते . हा मधुमेह बऱ्याचदा लहानपणापासूनच होतो . त्यामुळे लहान मुलांच्या बाबतीत काळजी घ्यावी लागते . या मधुमेहाचे निदान नुकतेच झालेल्या मुलांच्या पालकांना आणि मुलांना भरपूर गोष्टी नवीन असतात . त्या नीट समजावून घेतल्या पाहिजेत . यात इन्सुलीन कसे द्यावे , इन्सुलीनचा काय उपयोग होतो , त्याचा डोस कसा ठरवायचा , रक्तातली साखर मोजणे , मुल आजारी पडले तर ती समस्या कशी हाताळावी , किटोनचा त्रास होऊ नये म्हणून काय करावे , आहार काय , कसा आणि किती असावा व आहाराचे मधुमेह नियंत्रित ठेवण्यासाठीचे महत्व , व्यायाम कोणता व किती करावा , अचानक साखरेचे प्रमाण खूप कमी झाल्यास काय करावे , शाळेत काय काय त्रास होऊ शकतो व त्या प्रमाणे वेळा कशा सांभाळायच्या , मानसिक ओढाताण व मधुमेह अशा अनेक गोष्टी तज्ञांकडून समजून घेणे महत्वाचे असते . यासाठी डॉक्टर व आहारतज्ञांचे मार्गदर्शन हा नियमित भाग असायला हवा . आहार ठरवताना खालील गोष्टी लक्षात घ्याव्यात… . . १ . दिवसभरातल्या नेहमीच्या जेवणात धान्य असावीत . यात सगळी धान्य चालू शकतात . त्यातल्या त्यात गहू , बाजरी उत्तम . नाचणी ज्वारी मुळे थोडी साखर वाढू शकते असं जरी असल तरी त्या बरोबर कोबी , गाजर किंवा पालेभाज्या खाल्या तर आजिबात साखर वाढत नाही . २ . नुसता वरण भात खाण्यापेक्षा त्याबरोबर पालेभाज्या आणि सलाड असेल तर भाताचा चांगला परिणाम होऊ शकतो . उदा . भात बनवताना त्यात मोडाचे सालीसकट मुग आणि कोबी , गाजर घातले व पालेभाजी बरोबर खाल्ला तर भात रोज सुद्धा खाऊ शकता . ३ . ओटस अतिशय उत्तम . मैदा हा टाळावा . जुना बटाटा टाळावा . मध टाळावा . सर्व डाळी व कडधान्य खावीत . रोजच्या आहारात किमान ३ वेळा तरी डाळ किंवा कडधान्य किंवा अंड्याचा पांढरा भाग खावे . याचा मधुमेहासाठी अत्यंत चांगला उपयोग होतो . ४ . चरबीयुक्त पदार्थ टाळलेले जास्त चांगले . बटर , साय , तूप , लोणी , चीज यांचा वापर अत्यंत कमी प्रमाणात करावा . जेवणातल्या तेलाचा अतिरेकी वापर टाळावा . तळलेल्या पदार्थांपेक्षा बेक केलेले , ग्रील केलेले पदार्थ उत्तम . ५ . फळांचा वापर रोज करावा . यात अती गोड फळे टाळलेली बरी . उदा . . केळी , सीताफळ , पपई , चिकू , आंबा . परंतु ही फळे आजिबात खायची नाहीत असे नाही . थोडी चालतात . रोजच्या आहारात सफरचंद , पेअर , संत्र , मोसंब , जांभूळ , वापरू शकता . ६ . गोड पदार्थ टाळावेत . साखर कोणत्यातरी पदार्थाचा भाग म्हणून घातलेली चालू शकते . उदा…आपण भाजीत थोडा गूळ किंवा साखर घालतो ते चालते . परंतु गोड पदार्थ टाळावेत . ज्यूस बिना साखरेचा घ्यावा . मिठाचा अति वापर टाळावा . ७ . मधुमेही लोकांसाठी विशेष मिठाई आणि बिस्किटे बाजारात मिळतात . परंतु हे पदार्थ चालतात असे ठरवून त्याचा अतिरेकी वापर टाळला तर जास्त उत्तम . ८ . आहार नियंत्रण , व्यायाम व इन्सुलीनचा नीट डोस व सकारात्मक दृष्टीकोन असेल तर मधुमेही व्यक्ती अतिशय सामान्य आयुष्य जगू शकते . आज गोड खाल्ले किंवा जास्त जेवण केले म्हणून आपल्या मनाने इन्सुलिनचा डोस वाढवू नये . दुसऱ्या दिवशी साखर तपासून डॉक्टरांना विचारल्याशिवाय हा प्रकार टाळावा . ९ . इन्सुलीनचे बरेच प्रकार असतात . त्याची काम करण्याची पद्धत आपल्याला माहित नसेल तर त्याचा उलट परिणाम होऊन साखर अति कमी होऊन त्रास होऊ शकतो . आपल्या डॉक्टर कडून आपल्या पाल्याला कोणत्या प्रकारचे इन्सुलीन चालू आहे , ते नक्की शरीरात जाऊ कोणत्या स्वरुपात काम करते याची नीट माहिती समजून घ्यावी . १० . पाल्याच्या शाळेत त्याच्या शिक्षकांना मुलाला मधुमेहाच असल्याची कल्पना देऊन ठेवावी . कधी कधी सारखी लघवीला लागू शकते . अशावेळी शाळेत बाईंना माहिती नसेल तर पाल्याला मानसिक तणावातून जावे लागते . पाल्याला इन्सुलीन शाळेत घ्यावे लागत असेल तर तशी कल्पना शाळेला देऊन ठेवावी . म्हणजे शाळेतल्या लोकांचे पाल्याला सहकार्य मिळू शकते व पाल्य इन्सुलीन घेणे टाळणार नाही . ११ . या मुलांच्या मनावर मानसिक तणाव जास्त असतो . या साठी शाळेतील लोक , घरातील मंडळी यांचा सकारात्मक दृष्टीकोन फार महत्वाचा ठरतो . इन्सुलीन घेण्याव्यतिरिक त्याचे आयुष्य अतिशय नॉर्मल असते हे पाल्याला जाणवून द्यावे . सकारात्मक दृष्टीकोन आयुष्यात बऱ्याच गोष्टी लीलया करायला शिकवतो . १२ . मधुमेह आहे म्हणून पाल्याचे कोणतेच खेळणे आजिबात बंद करू नये . त्याला सगळ्या मुलांमध्ये मिसळून खेळू द्यावे . त्याला कोणती मोठी जखम होऊ नये यासाठी अनवाणी न खेळता नेहमीच बूट घालावते . त्याला स्वतःची काळजी घ्यायला शिकवावी . परंतु खेळ चालू ठेवावा . एखाद्या विशिष्ठ खेळात पाल्य प्राविण्य मिळवत असेल तर त्याला प्रोत्साहन देऊन त्याला खेळू द्यावे . फक्त त्याचा खाण्या पिण्याचा नीट विचार करावा व तसा आहार त्याला द्यावा


पर्यावरण दिन आला की आपल्यातील अनेकांना पर्यावरणाबाबत अचानक काळजी वाटायला लागते . वर्षभर याच पर्यावरणाचा ऱ्हास कऱणारे आपण या दिवशी मात्र पर्यावरणाविषयी बोलू , लिहू लागतो . मात्र त्याही पलिकडे जात प्रत्यक्ष कृती करण्याची वेळ आली आहे याचे आपल्याला नक्कीच भान आहे . पण कृती म्हणजे नेमके काय करायचे असा प्रश्न आपल्याला पडतो . यामध्ये झाडे लावायची आहेत पण कुठे आणि कशी ? प्रदुषण रोखण्यासाठी मी काय करु शकतो किंवा शकते ? यांसारखे एक ना अनेक प्रश्न आपल्याला पडतात . त्यादृष्टीने करता येतील असे काही उपाय पाहूयात . जेणेकरुन आपला पुढील काळ काही प्रमाणात सुकर होऊ शकेल आणि येणाऱ्या पिढीला किमान चांगले वातावरण अनुभवायला मिळेल . १ . पर्यावरण दिनाला झाडे लावायला हवीत असे आपण अनेक ठिकाणी ऐकतो , वाचतो . आता शहरी वातावरणात इमारती आणि दुचाकींच्या गराड्यात राहणाऱ्या आपल्याला झाडे लावायची खूप इच्छा असते पण ती कशी आणि कुठे लावावीत याबाबत आपल्याला माहित नसते . ज्येष्ठ अभ्यासक मारुती चित्तमपल्ली यांनी कुठे कोणती झाडे लावता येतील याबाबत माहिती दिली आहे . त्यानुसार , मंदिराभोवती वड , उंबर , पिंपळ ही झाडे लावल्यास चांगली . उद्यानात पारिजातक , करंज , चिंच , सप्तपर्णी , शिसव ही झाडे लावू शकता . हवा स्वच्छ ठेवतील अशी झाडे पळस , गुलमोहर , कदंब , पेरु , बोर , कडूनिंब , आवळा , बेल , जांभूळ , आवळा इत्यादी . २ . प्लास्टीकबंदी जाहीर होऊनही आपल्यातील अनेक जण सर्रास प्लास्टीकच्या पिशव्या , चहाचे ग्लास आणि इतर अनेक गोष्टी वापरतात . मात्र प्रत्येकाने आपल्यापुरते तरी मी प्लास्टीक वापरणार नाही असे ठरवल्यास मोठ्या प्रमाणात प्लास्टीकचा वापर कमी होऊ शकतो . ३ . सध्या शहरात आणि ग्रामीण भागातही दुचाकी आणि चारचाकी वापरण्याच्या प्रमाणात वाढ झाली आहे . विशिष्ट शहरातील प्रदुषणाची आकडेवारी पाहून आपण तेवढ्यापुरते आश्चर्य व्यक्त करतो , मात्र पुन्हा पहिले पाढे पंचावन्न असे होऊन जाते . त्यामुळे वाहतुकीच्या सार्वजनिक साधनांचा जास्तीत जास्त वापर करा . तसेच शक्य असेल त्याठिकाणी चालत जा . यामुळे पेट्रोल आणि डिझेलचा वापर कमी होऊन पर्यायाने पर्यावरणाचा ऱ्हास कमी होईल . ४ . घरातील ओला कचरा साठवून त्यापासून खतनिर्मिती करता येते . त्याविषयी हल्ली अनेकठिकाणी सहज माहिती मिळते . सोसायटीमध्ये एकत्रित मिळून हा प्रकल्प करता येतो . अन्यथा अगदी लहानशा जागेतही हा प्रकल्प करणे शक्य आहे . त्यामुळे घरच्या घरी खत तयार करुन कुंडीतील फुलांच्या रोपांसाठी हे खत तुम्ही वापरु शकाल . ५ . येत्या काळात जे युद्ध होईल ते पाण्यावरुन असेल असे आपल्या कानावर पडत आहे . त्यामुळे आपल्या देशात , राज्यात आणि गावात ही परिस्थिती उद्भवू नये यासाठी पाण्याचा जपून वापर करा . अनावश्यक ठिकाणी पाणी वापरु नका . वीजेच्या बाबतीतही ही गोष्ट लागू होते . वीजनिर्मितीची प्रक्रिया खर्चिक आणि दिर्घकालिन असल्याने तसेच त्याचे स्त्रोत मर्यादीत असल्याने वीजेचाही जपून वापर करा .


वाहनांच्या रहदारीने ( ट्रॅफिक ) ध्वनी आणि वायुप्रदूषणाचे उद्भवणारे धोके आता सर्वश्रुत आहेत . सतत वाहनांचे आवाज कानांवर पडल्याने हृदयविकाराचा झटका येण्याच्या शक्यतेत वाढ होते , असे नव्या संशोधनात सिद्ध झाले आहे . जर्मनीतील ड्रेस्डेन विद्यापीठातील संशोधक आंद्रेआस सीडलर आणि सहकाऱ्यांनी या संदर्भात केलेल्या संशोधनाचे निष्कर्ष ‘दॉइशेस आर्झटेब्लाट इंटरनॅशनल’ या वैद्यकीय नियतकालिकात प्रसिद्ध झाले आहेत . त्यानुसार दीर्घकाळ वाहनांचे आवाज कानांवर पडत राहिल्यास हृदयविकाराचा झटका येण्याचा धोका वाढतो . या संशोधकांनी ४० वर्षांवरील दहा लाखांहून अधिक नागरिकांसंबंधी माहिती आरोग्य विमा कंपन्यांकडून मिळवून तपासली . ऱ्हाइन - मेन विभागात राहणाऱ्या नागरिकांच्या हृदयरोगाविषयी माहितीने महत्त्वाची बाब समोर आली . २००५ साली या भागातील ज्या ठिकाणच्या रहिवाशांना रेल्वे आणि रस्त्यावरील वाहनांच्या आवाजाचा सारखा त्रास सहन करावा लागत होता त्यांच्यामध्ये हृदयविकाराच्या झटक्यांचे प्रमाण अधिक आढळून आले . २०१४ - १५ सालात हृदयविकाराने दगावलेल्या रुग्णांचा अभ्यास करताना आढळून आले की त्यांच्यापैकी अनेक जणांना वाहनांमुळे होणाऱ्या ध्वनिप्रदूषणाला सामोरे जावे लागले होते . यावरून संशोधकांनी वरील निष्कर्ष काढला . त्यातही रेल्वे आणि रस्त्यावरील वाहनांचे आवाज विमानांच्या आवाजापेक्षा घातक असल्याचे दिसून आले , कारण विमानांचे आवाज दीर्घकाळासाठी ६५ डेसिबल्सच्या वर क्वचित जातात . या अभ्यासामुळे गजबजाटाच्या ठिकाणी राहणाऱ्या नागरिकांना ध्वनिप्रदूषणामुळे असलेल्या धोक्याबाबत नवी माहिती उजेडात आली आहे . तसेच वैद्यकीय क्षेत्राला हृदयरोगामागची वेगळी कारणे समजून घेण्यासही मदत झाली आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


अलीकडच्या काळात भारतात भ्रमणध्वनीतील अॅपचा वापर ८० टक्क्यांनी वाढला असून भारतातील स्मार्टभ्रमणध्वनीधारक दिवसातील सरासरी अडीच तास या अॅपवर घालवतो , अशी नोंद समोर आली आहे . आपल्याला ज्या ठिकाणी जायचे आहे त्याचा शोध , आवडीचा अन्नपदार्थ घरपोच मागविण्यासारख्या किरकोळ गोष्टींसाठीही अॅपचा आधार घेतला जात आहे . भ्रमणध्वनीद्वारे सहज उपलब्ध होणारी विविध अॅप अनेक कारणांसाठी उपयुक्त ठरत आहेत . अगदी दैनंदिन कामांपासून व्यावसायिक कामेही या अॅपचा आधार घेऊन केली जात आहेत . बदलत्या गरजा लक्षात घेऊन आजघडीला तब्बल साडेसहा कोटी अॅप उपलब्ध असून यात आरोग्य , खाद्यपदार्थ , पर्यटन , संवाद साधण्यासोबत क्रीडा , मनोरंजन , ताज्या बातम्यांसह वेगवेगळ्या प्रकारची माहिती पुरवणाऱ्या अॅप्सचा यात समावेश आहे . सध्या व्यावसायिक अॅप्सची संख्या आणि वापर वाढतो आहे . संवाद साधण्यासाठी निमित्त ठरणारी आणि मनोरंजविश्वातील ताज्या घडामोडी एका क्लिक्वर उपलब्ध करून देणारी अॅप भारतात सर्वात लोकप्रिय आहेत . अॅड्रॉइड प्रणालीवरील प्रत्येक स्मार्टफोनधारक सरासरी अडीच तास अॅप्समध्ये गुंतून पडत असल्याची माहिती डिजिटल माध्यम व्यवस्थापक आदित्य पाटील यांनी दिली . समाजमाध्यम व्यवस्थापक प्रवीण सामंत यांनी सांगितले , सध्या भ्रमणध्वनी ब्राउझर ( वेब ) , संगणकापेक्षा भ्रमणध्वनी अॅप्सचा वापर वाढताना दिसत आहे . संगणक आणि लॅपटॉपच्या तुलनेत ५४ टक्के भ्रमणध्वनीधारक अॅप्सचा वापर करत आहेत . कार्यालयात किंवा इतर वेळी संगणकाचा वापर करता येत नाही . भ्रमणध्वनी नेहमीच जवळ असल्याने वेगवेगळी अॅप्स वापरण्याचे प्रमाण वाढत आहे .


सध्याच्या घडीला चित्रपटसृष्टीमध्ये ‘बाहुबली २’ या चित्रपटाची जोरदार चर्चा रंगताना दिसत आहे . एस . एस . राजमौली दिग्दर्शित या बहुचर्चित चित्रपटाच्या प्रदर्शनापूर्वी हैदराबादमध्ये रविवारी चित्रपटाच्या ऑडिओते लाँचिंग करण्यात आले . यासाठी रंगतदार सोहळ्याचे आयोजन करण्यात आले होते . या कार्यक्रमात दाक्षिणात्य कलाकारांसोबत बॉलिवू़डमधील आघाडीचा निर्माता करण जोहर देखील उपस्थित होता . मोठ्या दिमाखात पार पडलेला हा कार्यक्रम ऐतिहासिक असल्याचे मत यावेळी करण जोहरने व्यक्त केले . चित्रपटसृष्टीत ‘मुघल - ए - आझम’ या चित्रपटानंतर तब्बल ६७ वर्षांनंतर असा कार्यक्रम रंगल्याचे पाहायला मिळत असल्याचे तो म्हणाला . ‘मुघल - ए - आझम’ या चित्रपटाविषयी बोलायचे तर १९६० सालातील सलीम - अनारकली यांच्या प्रेमकथेवरील के . आसिफ यांच्या या चित्रपटावेळीही अशीच भव्यदिव्यता पाहायला मिळाली होती . या चित्रपटाच्या भव्यतेला मागे टाकल्याचे सांगत करणने ‘बाहुबली २’च्या प्रदर्शनापूर्वी रंगलेल्या कार्यक्रमाचे कौतुक केले . ‘बाहुबली २’ हा चित्रपट तामिळ , हिंदी आणि इंग्रजी भाषेमध्ये प्रदर्शित होणार आहे . हिंदी भाषेत प्रदर्शित होणाऱ्या चित्रपटाचे हक्क हे करण जोहरच्या धर्मा प्रॉडक्शनकडे आहेत . या चित्रपटात खारीचा वाटा उचलण्याची संधी दिल्याबद्दल त्याने एस एस राजमौली यांचे आभार मानले . ‘बाहुबली २ - द कन्क्ल्युजन’च्या प्रदर्शनापूर्वी आयोजित कार्यक्रमात बोलताना करण म्हणाला की , भारतीय चित्रपटसृष्टीतील हा ऐतिहासिक कार्यक्रम आहे . बाहुबली चित्रपटाच्या प्रदर्शनापूर्वी रंगलेल्या या कार्यक्रमाने ६७ वर्षांचा इतिहास मोडीत काढत ‘मुघल - ए - आझम’ या चित्रपटाला मागे टाकले आहे . दरम्यान , बाहुबलीचे निर्माता शोबू यरलागड्डा यांनी बाहुबली चित्रपटाच्या बॉलिवूडमधील प्रसिद्धीसाठी पुढाकार घेतल्याबद्दल करणचे आभार मानले .


सोनी एक्सपेरिया या फ्लॅगशिप फोनवर तब्बल १४ , ००० रुपयांची सूट देण्यात आली असून सध्या या फोनची किंमत २४ , ९९० रुपये इतकी झाली आहे . ३८ , ९९० रुपयांवरुन या फोनची किंमत २४ , ९९० रुपये करण्यात आली आहे . सध्या या फोनची विक्री फ्लिपकार्टवर होत आहे . या नव्या ऑफरला ग्राहकांचा उत्तम प्रतिसाद मिळाला आहे . तीन जीबी रॅम , ६४ जीबी रॅम इंटरनल स्टोरेज आणि २०० जीबी एक्सपांडेबल मेमरी असलेल्या या फोनला क्वालकॉम स्नॅपड्रॅगन ६५० प्रोसेसर आहे . ग्रॅफाइट ब्लॅक , लाइम गोल्ड , रोज गोल्ड या रंगांमध्ये या फोन उपलब्ध आहे . २३ मेगापिक्सल रिअर कॅमेरा आणि १३ मेगापिक्सल फ्रंट कॅमेऱ्यामुळे स्पष्ट छायाचित्रे येतील . एक्सपेरिया एक्सला २ , ६२० एमएएच बॅटरी आहे . एका चार्जिंगवर दोन दिवस बॅटरी चालू शकते . ड्युएल सिम आणि ४ जी एलटीई कनेक्टिविटी उपलब्ध आहे . हा फोन गुगलच्या अॅंड्रॉइड मार्शमेलो या प्रणालीवर चालतो . मागील वर्षी जेव्हा हा फोन लाँच झाला होता त्यावेळी याची किंमत ४८ , ९९० होती . त्यानंतर कंपनीने ही किंमत ३८ , ९९० वर आणली . आता या फोनची किंमत २४ , ९९० झाली आहे . एक्स सिरीजमधला एक्सपेरिया हा सर्वात प्रथम फोन आहे . बाजारात ३ जीबी रॅम असणाऱ्या फोनची संख्या भरपूर आहे . लेनोवो , वनप्लस , हॉनर , रेडमी नोट या स्मार्टफोनमध्ये कमी अधिक प्रमाणात हीच फीचर्स आहेत . लेनोवो झेड २ प्लस , वन प्लस ३ टी या फोनला चांगली मागणी आहे . यांच्या स्पर्धेत टिकण्यासाठीच सोनी एक्सपेरियाची किंमत कमी करण्यात आल्याचे म्हटले जात आहे . पुढील काही महिन्यांमध्ये सोनी त्यांच्या नव्या स्मार्टफोनची घोषणा करण्याच्या शक्यता आहे . एक्सपेरिया एक्सच्या पुढील आवृत्तीची घोषणा लवकरच होऊ शकते .


संजय दत्तच्या जीवनावर आधारित ‘संजू’ चित्रपट बॉक्स ऑफिसवर सध्या बक्कळ कमाई करत असून हा चित्रपट लवकरच ३०० कोटींचा टप्पा गाठणार आहे . या चित्रपटाच्या माध्यमातून संजयच्या जीवनावर प्रकाश टाकण्यात आला आहे . मात्र तरीदेखील काही गोष्टी या अंधारात असल्याचं पाहायला मिळतं . मात्र या साऱ्या गोष्टी संजय त्याच्या मुलाखतींच्या किंवा सोशल मीडियाच्या माध्यमातून करत असल्याचं दिसून येत आहे . ‘इंडिया टुडे’ला दिलेल्या मुलाखतीमध्ये त्याने त्याच्या चुका मान्य केल्याचं पाहायला मिळत आहे . १९९३ साली मुंबईमध्ये झालेल्या बॉम्बस्फोटामध्ये अनेक जणांना प्राण गमवावे लागले होते . विशेष म्हणजे या बॉम्बस्फोटामध्ये अभिनेता संजय दत्तच नाव पुढे आलं होतं . संजयने हा बॉम्बस्फोटामध्ये वापरण्यात आलेल्या एके - ५६ जवळ बाळगल्याप्रकरणी त्याला शिक्षा झाली होती . याच धरतीवर आधारित ‘संजू’ या चित्रपटाची निर्मिती करण्यात आली आणि या चित्रपटानंतर संजयने त्याची चूक कबूल करत पश्चाताप होत असल्याचं म्हटलंय . ‘बॉम्बस्फोटावेळी एके - ५६ जवळ बाळगणं ही माझी सर्वात मोठी चूक होती . मला माझी चूक मान्य असून मला त्याबद्दल पश्चातापही आहे . मात्र आता त्याच्या चुकीची शिक्षा भोगली आहे’ , असं संजय म्हणाला . पुढे तो असंही म्हणाला , या एका चुकीमुळे माझं साऱ्य आयुष्य बदलून गेलं होतं . त्या काळात माझ्याबद्दल अनेक गोष्टी मीडियामध्ये पसरत होत्या त्यामुळे मला माझ्या चुकांची जास्त जाणीव होत होती . त्यामुळे त्या काळात मी जे काही मी भोगलंय ते माझ्या मुलांच्या वाट्याला येऊ नये यासाठी मी त्यांना कायम सांगत असतो की माझ्यासारखं होऊ नका . कारण माझ्याप्रमाणे त्यांच्या आयुष्यात समस्या निर्माण होऊ नये एवढंच वाटतं’ . दरम्यान , पाहायला गेलं तर संजय अनेक मुलाखतींच्या माध्यमातून व्यक्त होत आहे . ‘संजू’ने त्याच्या जीवनावर प्रकाश टाकल्यामुळे त्याच्याकडे पाहण्याचा अनेकांचा दृष्टीकोन बदलला असून या चित्रपटामुळे संजयच्या जीवनाची पुन्हा सुरुवात झाल्याचं पाहायला मिळत आहे .


भविष्यात दुष्काळाची पुनरावृत्ती टाळण्यासाठी कलाकारमंडळी राज्यभरात जनजागृतीची मोहीम राबवताना दिसतात . बॉलिवूडचा मिस्टर परफेक्शनिस्ट आमिर खानने यासाठी ‘पाणी फाउंडेशन’ या संस्थेद्वारे जनजागृती करण्यास सुरुवात केली . या उपक्रमामध्ये आता मराठी अभिनेता जितेंद्र जोशीही सहभागी झाला आहे . विविध चित्रपटांमधून प्रेक्षकांच्या मनावर अधिराज्य गाजवणारा जितेंद्र जोशी पाणी फाउंडेशनच्या उपक्रमात सहभागी होऊन समाजासाठी काम करताना दिसला . ‘सत्यमेव जयते वॉटर कप’ स्पर्धेमध्ये सहभागी होऊन जितेंद्रने कळंब तालुक्यातील शेळका धानोरा गावातील सामान्य नागरिकांसोबत श्रमदान केले . कळंब तालुक्यातील या गावात दुष्काळामुळे सर्वाधिक आत्महत्यांची नोंद झाली आहे . मात्र , पाणी फाउंडेशनच्या उपक्रमात सहभागी होऊन गावातील थोर मोठ्यांनी दुष्काळावर मात करण्याचा निर्धारच केलाय . यासाठी गावकरी रात्रीचा दिवस करून श्रमदानाचं काम करत आहेत . ‘सत्यमेव जयते वॉटर कप’ स्पर्धेने गावकऱ्यांना जगण्याची नवी उमेद मिळाली आहे . गावच्या मातीत लहान , थोर हात राबत आहेत . त्यात सेलिब्रेटीचे हातही श्रमदानाला लागल्यामुळे गावकऱ्यांचा आत्मविश्वास दुणावला आहे . दुष्काळावर मात करण्यासाठी राबविण्यात येणाऱ्या स्पर्धेमध्ये विजेतेपद पटकविण्याचा विश्वास धानोरा गावातील तरुण पिढीने व्यक्त केला . राज्यातील दुष्काळाची परिस्थिती बघता भविष्यात उदभवणाऱ्या पाणी टंचाईवर मात करण्यासाठी आमिर खान आपल्या ‘पाणी फाउंडेशन’ या संस्थेद्वारे छोट्या छोट्या गावांमध्ये काम करतो आहे . गेल्यावर्षी तीन तालुक्यांमधील गावांमध्ये त्याने ‘वॉटर कप स्पर्धेचं’ आयोजन केलं होते . मागील वर्षी या स्पर्धेला गावांगावांमधून मिळालेल्या उत्तम प्रतिसादामुळे यावर्षी ‘पानी फाउंडेशन’चा उपक्रम अधिक प्रभावीपणे राबविण्यात येत आहे . तीस तालुक्यांमधील हजारो गावांमध्ये जाऊन तेथील गावकऱ्यांना प्रशिक्षण देण्यात येणार आहे . या प्रकल्पाविषयी आमिर जीवाचे रान करत असताना मराठी पाऊल मागे नाही असेच म्हणावे लागेल .


दिल्ली : भारतातील 71 क्रीडापटू उत्तेजक चाचणीत दोषी ठरले . त्यात 21 ऍथलिट्सचा समावेश आहे , असे जागतिक उत्तेजक प्रतिबंधक संस्थेच्या ( वाडा ) अहवालात म्हटले आहे . भारतातील राष्ट्रीय उत्तेजक प्रतिबंधक संस्थेने ( नाडा ) एकंदर तीन हजार 174 चाचणीचे नमुने घेतले . त्यातील 71 दोषी ठरले . याशिवाय नऊ नमुन्यांची फेरतपासणी आवश्यक असल्याचे जागतिक संस्थेने म्हटले आहे . नाडा 2015च्या तुलनेत ( 110 ) 2017 मध्ये दोषी खेळाडू कमी झाल्याचा दावा करेल ; पण 2015 मध्ये चार हजार 734 खेळाडूंची चाचणी झाली होती . नाडाने 2017 मध्ये ऍथलेटिक्सचे 502 नमुने घेतले होते . त्यात 21 दोषी ठरले . व्हॉलिबॉल तसेच ज्यूदोतील प्रत्येकी दोन नमुने पॉझिटिव्ह ठरले , तर बॉक्सिंगमध्ये चार . स्पर्धा सुरू नसताना बॉक्सरचे 270 , ऍथलेटिक्समध्ये 229 आणि वेटलिफ्टिंगमध्ये 177 चाचणी झाल्या . खेळानुसार दोषी नमुने खेळ नमुने दोषी पॉवरलिफ्टिंग 50 14 वेटलिफ्टिंग 359 14 शरीरसौष्ठव 18 9 फुटबॉल 318 1 हॉकी 156 1 कुस्ती 199 4


बांगलादेशवर ९ विकेट्स राखून विजय ; मिताली राज व मोना मेश्रामची अर्धशतके मिताली राज आणि मोना मेश्राम यांच्या दमदार फलंदाजीच्या जोरावर भारतीय महिला संघाने आयसीसी महिला विश्वचषक पात्रता स्पध्रेतील अव्वल सहा गटांत बांगलादेशवर ९ विकेट्स राखून दणदणीत विजय मिळवला . या विजयाबरोबर भारताने जूनमध्ये इंग्लंड येथे होणाऱ्या विश्वचषक स्पध्रेतील प्रवेशही निश्चित केला आहे . प्रथम फलंदाजी करणाऱ्या बांगलादेशला निर्धारित ५० षटकांत ८ बाद १५५ धावांवर रोखून भारताने विजयाच्या दिशेने कूच केली . मिताली आणि मेश्राम यांनी दुसऱ्या विकेटसाठी नाबाद १३६ धावांची भागीदारी करून ३३ . ३ षटकांत भारताचा विजय निश्चित केला . मितालीने नाबाद ७३ , तर मेश्रामने नाबाद ७८ धावांची खेळी केली . फलंदाजीसाठी पोषक असलेल्या खेळपट्टीवर धावा करण्याची संधी मितालीला गमवायची नव्हती . मितालीने पदलालित्य आणि समयसूचकता दाखवत बांगलादेशच्या गोलंदाजांवर प्रहार केला . तिने मेश्रामच्या साथीने भारताची विजयी घोडदौड कायम राखताना सलग दुसरे अर्धशतक झळकावले . ८ . ३ षटकांत १ बाद २२ अशा अवस्थेत भारतीय संघ असताना मिताली आणि मेश्रामने संयमी खेळ केला . मेश्रामने ९२ चेंडूंत १२ चौकारासह नाबाद ७८ धावा केल्या , तर मितालीने ८७ चेंडूत १० चौकार व एक षटकार खेचून ७३ धावांची खेळी साकारली . तत्पूर्वी , प्रथम फलंदाजीला आलेल्या बांगलादेश संघाला मानसी जोशी व देविका वैद्य यांनी टिच्चून मारा करून रोखले . फरगना हक ( ५० धावा ) आणि शर्मिन अख्तर ( ३५ धावा ) वगळता बांगलादेशच्या इतर फलंदाजांना अपयश आले . मानसीने १० षटकांत २५ धावा देत तीन , तर देविकाने ७ षटकांत १७ धावा देत दोन बळी टिपले . संक्षिप्त धावफलक बांगलादेश : ८ बाद १५५ ( फरगना हक ५० , शर्मिन अख्तर ३५ ; मानसी जोशी ३ / २५ , देविका वैद्य २ - १७ ) पराभूत वि . भारत : ३३ . ३ षटकांत १ बाद १५८ ( मोना मेश्राम नाबाद ७८ , मिताली राज नाबाद ७३ ; खादीजा तुल कुब्रा १ / ३७ ) .


21 नोव्हेंबर हा दिवस जगभरात World Television Day म्हणून साजरा केला जातो . ऑनलाइन शॉपिंग वेबसाइट फ्लिपकार्टने या दिवसाचं औचित्य साधत 21 नोव्हेंबर ते 25 नोव्हेंबर दरम्यान एका सेलचं आयोजन केलं आहे . यामध्ये कमी किंमतीमध्ये स्मार्ट टीव्ही किंवा अँन्ड्रॉइड टीव्ही खरेदी करण्याची चांगली संधी आहे . याशिवाय शानदार एक्सचेंज ऑफर देखील आहे . फ्लिपकार्ट वर्ल्ड टीव्ही डे सेलमध्ये मर्यादित कालावधीसाठी स्मार्ट टेलिव्हिजनवर ऑफर आहेत . फ्लिपकार्टने शानदार एक्सचेंज ऑफर देखील आणली आहे . 24 इंच किंवा त्यापेक्षा मोठा टीव्ही एक्सचेंज केल्यास 6 हजारापर्यंत सूट , 32 इंच किंवा त्यापेक्षा मोठा टीव्ही एक्सचेंज केल्यास 8 हजार रुपयांपर्यंत सूट , 43 इंच किंवा त्यापेक्षा मोठा टीव्ही एक्सचेंज केल्यास 12 हजार रुपयांपर्यंत सूट , 55 इंच किंवा त्यापेक्षा मोठा टीव्ही एक्सचेंज केल्यास 20 हजार रुपयांपर्यंत सूट आणि 56 इंच किंवा त्यापेक्षा मोठा टीव्ही एक्सचेंज केल्यास 28 हजार रुपयांपर्यंत सूट मिळू शकते . जाणून घेऊया कोणत्या टीव्हीवर किती सूट – 55 इंच किंवा त्याहून मोठ्या टीव्हीवर सूट : - एमआय 55 इंच 4के ( 2160×3840 पिक्सल ) अल्ट्रा एचडी टीव्हीवर या सेलमध्ये 5 हजार रुपयांची सूट मिळत आहे . हा टीव्ही या सेलमध्ये 49 हजार 999 रुपयांमध्ये ( एमआरपी 54,999 ) खरेदी करता येईल . - iFFALCON 55 इंच 4के ( 2160×3840 पिक्सल ) अल्ट्रा एचडी टीव्हीवर 17,991 रुपयांची सवलत आहे . हा टीव्ही या सेलमध्ये 41,999 रुपयांमध्ये खरेदी करता येईल . – MarQ 55 इंच 4के स्मार्ट टीव्हीची किंमत या सेलमध्ये 39,999 रुपये आहे . 49 आणि 50 इंच टीव्हीवर ऑफर : - व्हीयू 49 इंच 4के स्मार्ट टीव्ही या सेलमध्ये 36,999 ( एमआरपी 56 हजार ) रुपयांमध्ये उपलब्ध आहे . याची किंमत 56 हजार रुपये आहे . - iFFALCON 49 इंच फुलएचडी स्मार्ट टीव्ही A + ग्रेड पॅनलसह आहे . सवलतीसह हा टीव्ही 27,999 रुपयांमध्ये खरेदी करता येईल . - MarQ 49 इंच 4के स्मार्ट टीव्हीमध्ये डॉल्बी डिजिटल साउंड आहे . या सेलमध्ये हा टीव्ही 34 हजार 999 ( एमआरपी 47,999 ) रुपयांमध्ये खरेदी करता येईल .


कोलकाताविरुद्धच्या लढतीत कोहलीला गोलंदाजांच्या कामगिरीची चिंता चेन्नई सुपर किंग्जविरुद्धच्या लढतीत २०६ धावांचा बचाव करण्यात विराट कोहलीच्या रॉयल चॅलेंजर्स बेंगळूरु संघाला अपयश आले होते . याच पाश्र्वभूमीवर इंडियन प्रीमियर क्रिकेट लीगमध्ये ( आयपीएल ) रविवारी घरच्या प्रेक्षकांसमोर कोलकाता नाइट रायडर्सशी दोन हात करण्यासाठी बेंगळूरु उतरणार आहे . या सामन्यात विजय मिळवून स्पर्धेच्या पहिल्या सामन्यात कोलकाताविरुद्धच झालेल्या पराभवाची परतफेड करण्याचे मनसुबे बेंगळूरुचे असतील . मात्र , गोलंदाज कशी कामगिरी करतात यावरच बेंगळूरुचे भवितव्य अवलंबून आहे . सहा सामन्यातून दोन विजयांसह बेंगळूरु सध्या गुणतालिकेत सहाव्या स्थानावर आहे . येथुन पुढे स्पर्धा आणखी चुरशीची होणार असल्यामुळे बेंगळूरुला आतापासूनच सावध व्हावे लागेल . त्यांचा एबी डी’व्हिलियर्स तुफान फॉर्मात असून त्याला कर्णधार कोहली , क्विंटन डी कॉक योग्य ती साथ देखील देत आहेत . मात्र , बेंगळूरुला मुख्य चिंता सतावते आहे ती म्हणजे गोलंदाजीची . उमेश यादव , कोरे अँडरसन , मोहम्मद सिराज यांना चेन्नईच्या फलंदाजांनी चांगलेच झोडपले होते . त्यामुळे युझवेंद्र चहल आणि वॉशिंग्टन सुंदर यांना आपल्या फिरकीच्या बळावर बेंगळूरुला विजयी करावे लागेल . दुसरीकडे कर्णधार दिनेश कार्तिकचा कोलकाता संघ सध्या मिश्र स्वरूपाची कामगिरी करत असून सात सामन्यातील तीन विजयांसह ते चौथ्या क्रमांकावर आहेत . दिल्लाविरुद्धच्या सामन्यात त्यांच्या गोलंदाजांनी २१९ धावा लुटल्या . शिवम मावी , आंद्रे रसेल , मिचेल जॉन्सन यांना कामगिरीत सातत्य दाखवण्याची गरज आहे . बेंगळूरुप्रमाणेच कोलकात्याची भिस्त पीयूष चावला , कुलदीप यादव आणि सुनील नरिन या फिरकीवीरांवर आहे . फलंदाजीत कोलकात्याकडे रसेलसह ख्रिस लिन , रॉबिन उथप्पा , नितीश राणा , शुभमन गिल अशी धडाकेबाज फलंदाजांची फौज उपलब्ध आहे . हैदराबादचा आज राजस्थानशी सामना मुंबई इंडियन्सविरुद्धच्या विजयाने आत्मविश्वास वाढलेला राजस्थान रॉयल्सचा संघ गुणतालिकेत दुसऱ्या स्थानी असलेल्या सनरायझर्स हैदराबादचा रविवारी सामना करणार आहे . किंग्ज इलेव्हन पंजाबच्या संघाला पराभूत करून आगेकूच सुरू ठेवलेला हैदराबादचा संघ अत्यंत चांगल्या लयीत आहे . त्यामुळे जयपूरच्या सवाई मानसिंह स्टेडियमवर रंगणाऱ्या या सामन्यात राजस्थानला विजयासाठी प्रयत्नांची पराकाष्ठा करावी लागणार आहे . हैदराबाद संघाने त्यांच्या सात सामन्यांपैकी पाच सामन्यात तर , राजस्थानने सहापैकी तीन सामन्यांत विजय मिळवलेला आहे . मुंबईविरुद्ध अष्टपैलू कृष्णप्पा गौथमने केलेल्या खेळीमुळे राजस्थानने अनपेक्षित विजय मिळवला . कर्णधार अजिंक्य रहाणे याने आपल्या खेळीतून संघासमोर आदर्श निर्माण करणे आवश्यक आहे . संजू सॅमसनचा फलंदाजीतील धडाका कायम असल्याने तो संघासाठी महत्त्वाचा खेळाडू ठरला आहे . तर इंग्लंडचे जोस बटलर व बेन स्टोक्स हे खेळाडूदेखील फलंदाजीत भरीव योगदान देत आहेत . गोलंदाजीत धवल कुलकर्णी , जयदेव उनाडकट आणि कृष्णप्पा गौथम यांच्यावर जबाबदारी आहे . दुसरीकडे वॉर्नरच्या अनुपस्थितीत खेळत असूनही हैदराबाद संघाची वाटचाल अत्यंत प्रभावी आहे . शिखर धवन या सामन्यात चांगली कामगिरी करण्यास उत्सुक असेल . तर कर्णधार केन विल्यम्सन या सामन्यात आपले योगदान देण्यासाठी सज्ज आहे . दीपक हुडा आणि युसूफ पठाणमुळे त्यांची फलंदाजी खोलवर पसरलेली आहे , तर गोलंदाजीत अफगाणिस्तानचा फिरकी गोलंदाज रशीद खान व भुवनेश्वर कुमारवर हैदराबादच्या यशाची मदार राहणार आहे . त्याशिवाय शाकीब अल हसन , बसिल थम्पी आणि सिद्धार्थ कौल यांनी प्रभावी गोलंदाजी केल्यामुळेच हैदराबादने कमी धावांचा तीन वेळा बचाव केला आहे . वैविध्यपूर्ण गोलंदाजीसाठी प्रसिद्ध असलेला हैदराबादचा संघ या सामन्यात राजस्थानच्या फलंदाजांनासुद्धा जाळ्यात अडकवतो का , हे पाहणे उत्सुकतेचे ठरेल .


अथेन्स येथे २००४ मध्ये झालेल्या ऑलिम्पिक क्रीडा स्पर्धेत राजवर्धनसिंह राठोड याने नेमबाजीत रौप्यपदक मिळवीत सनसनाटी कामगिरी केली . मात्र या खेळात करिर करता येते हे सिद्ध करीत अभिनव बिंद्रा याने देशात नेमबाजीचे युग निर्माण केले . २००८ मध्ये बीजिंग येथे झालेल्या ऑलिम्पिकमध्ये त्याने दहा मीटर एअर रायफलमध्ये सुवर्णपदक जिंकले आणि ऐतिहासिक कामगिरी केली . भारतास ऑलिम्पिकमधील वैयक्तिक क्रीडा प्रकारात मिळालेले हे पहिलेच सुवर्णपदक होते . बीजिंग येथे झालेल्या ऑलिम्पिकमध्ये प्राथमिक फेरीत तो चौथ्या क्रमांकावर होता . त्या वेळी सुवर्णपदकासाठी हेन्री हक्कीनन हा दावेदार होता . प्राथमिक व अंतिम फेरी या कालावधीत खेळाडूंना विश्रांती मिळाली होती . या कालावधीत त्याची रायफल तोडण्याचा प्रयत्न झाला होता . अभिनव हा अंतिम फेरी खेळण्यासाठी आला त्या वेळी त्याला हा प्रकार लक्षात आला . मात्र त्याने कोणतीही तक्रार केली नाही . जणुकाही आपल्यासाठी ही अग्निपरीक्षाच आहे असे मानून त्याने एकाग्रतेने अंतिम फेरीत अव्वल दर्जाची कामगिरी केली . या फेरीत त्याच्या प्रत्येक नेमच्या वेळी दहापेक्षा जास्त गुण मिळत होते . संयम , चिकाटी व जिद्द याचा सुरेख मिलाफ दाखवीत त्याने सर्व खेळाडूंना मागे टाकून देशाचा तिरंगा फडकविला . भारतास १९८० मध्ये मॉस्को येथे झालेल्या ऑलिम्पिकमध्ये हॉकीचे सुवर्णपदक मिळाले होते . त्यानंतर भारतास मिळालेले हे पहिलेच ऑलिम्पिक सुवर्णपदक होते . अभिनव याची या ऑलिम्पिकसाठी निवड झाली , त्या वेळी त्याच्यावर प्रसारमाध्यमांकडून भरपूर टीका झाली होती . २००० व २००४ च्या ऑलिम्पिकमध्ये भाग घेण्याची त्याला संधी मिळाली होती , मात्र दोन्ही वेळा त्याला अपयश आले होते . त्यामुळेच बीजिंग येथील ऑलिम्पिकच्या वेळी त्याला टीकेचे लक्ष्य केले होते . २००० च्या ऑलिम्पिकचे वेळी तो अवघा १८ वर्षांचा होता . अनेक अनुभवी खेळाडूंच्या उपस्थितीत भाग घेत असताना त्याच्यावर दडपण आले होते . २००४ च्या ऑलिम्पिकमध्ये त्याने प्राथमिक फेरीत ५९७ गुण नोंदवीत ऑलिम्पिक विक्रम केला होता . तथापि अंतिम फेरीत त्याला अपेक्षेइतके यश मिळाले नाही . मेलबर्न येथे २००६ मध्ये झालेल्या राष्ट्रकुल क्रीडा स्पर्धेत त्याने सुवर्णपदक जिंकले . पाठोपाठ त्याने जागतिक अजिंक्यपद स्पर्धेतही त्याच यशाची पुनरावृत्ती केली . या दोन्ही अव्वल यशानंतर त्याला पाठदुखीचा त्रास सुरू झाला . साहजिकच त्याला दोहा येथील आशियाई क्रीडा स्पर्धेवर पाणी सोडावे लागले . प्रसारमाध्यमांनी त्याच्या या दुखापतीचाही आधार घेत अभिनवला ऑलिम्पिकमध्ये स्थान देऊ नये अशी टीका केली . मात्र अभिनव याने या टीकेपासून दूर राहण्यासाठी जर्मनीत दीड वर्षे प्रशिक्षण घेण्याचा मार्ग निवडला . फक्त नेमबाजीचे कौशल्य आणि त्यासाठी आवश्यक असणारी शारीरिक व मानसिक तंदुरुस्ती यावरच लक्ष केंद्रित केले . याच सरावाचा फायदा त्याला ऑलिम्पिकमधील सोनेरी कामगिरीसाठी झाला . अभिनव याला पतियाळा येथील घरातच त्याच्या पालकांनी नेमबाजीचे छोटे केंद्र तयार करून दिले होते . त्यामुळे त्याला नेमबाजीची आवड निर्माण झाली नाही तरच नवल . १९९८ च्या राष्ट्रकुल क्रीडा स्पर्धेत भाग घेण्याची संधी त्याला मिळाली . त्या वेळी तो जेमतेम पंधरा वर्षांचा होता . या स्पर्धेत त्याला पदक मिळाले नाही तरी तेथून त्याच्या नेमबाजीच्या करिअरला दिशा मिळाली . २००१ मध्ये त्याने विविध आंतरराष्ट्रीय स्पर्धामध्ये सहा सुवर्णपदकांची कमाई केली . आजपर्यंत त्याने राष्ट्रकुल क्रीडा स्पर्धामध्ये चार सुवर्ण , दोन रौप्य व एक कांस्य अशी एकूण सात पदकांची कमाई केली आहे . आशियाई क्रीडा स्पर्धेत त्याला एक रौप्य व दोन कांस्यपदके मिळाली आहेत . २००६ मध्ये झॉगरेब येथे झालेल्या जागतिक अजिंक्यपद स्पर्धेत त्याला सुवर्णपदक मिळाले . बिंद्रा याला आतापर्यंत राजीव गांधी खेलरत्न , पद्मभूषण व अर्जुन आदी अनेक पुरस्कार मिळाले आहेत . आपल्याला नेमबाजी या खेळानेच तेजोवलय दिले आहे . या खेळाचे ऋण फेडण्यासाठी तो उदयोन्मुख नेमबाजांच्या आर्थिक समस्या दूर करण्यासाठी गो स्पोर्ट्स फाउंडेशनच्या मार्फत सातत्याने प्रयत्न करीत असतो . आगामी ऑलिम्पिकमध्ये तो पुन्हा बीजिंगमधील सोनेरी कामगिरीच्या पुनरावृत्तीसाठी उत्सुक आहे . बिंद्राची पदकांची कामगिरी


अभिनेत्री नीना गुप्ता आणि वेस्ट इंडिजचे क्रिकेटपटू विवियन रिचर्ड्स यांची मुलगी मसाबा गुप्ता सध्या सोशल मीडियावर चर्चेत आहे . सर्वोच्च न्यायालयाच्या एका निर्णयाचं समर्थन केल्यामुळे नेटकऱ्यांनी ‘अनैतिक पाल्य’ म्हणत तिची खिल्ली उडवण्यास सुरुवात केली होती . मसाबानेही नेटकऱ्यांना चांगलच प्रत्युत्तर दिलं . थेट आणि सूचक शब्दांमध्ये तिने आपली भूनिका स्पष्ट करत नैतिक आणि अनैतिक मूल्यांबद्दल आपले विचारही मांडले . आपल्या मुलीने अशा प्रकारे सोशल मीडियावर ठाम भूमिका मांडल्यामुळे नीना गुप्ता यांनासुद्धा तिचा अभिमान वाटत आहे . एका वेबसाइटला दिलेल्या मुलाखतीत नीना यांनी मसाबा आणि नेटकऱ्यांच्या वादाविषयी त्यांची प्रतिक्रिया दिली . ‘मला या साऱ्याचा काहीच त्रास होत नाही . कारण , काहीही काम नसलेले , तुमच्यावर इर्ष्या असणारे आणि तुमची प्रतिमा मलिन करण्यासाठी करण्यासाठी टपलेले लोक सर्वत्रच असतात . यात घाबरुन जाण्यासारखं काहीच नाही . तिने ज्या पद्धतीने ही परिस्थिती हाताळली आणि टीका करणाऱ्यांना उत्तर दिलं ते प्रशंसनीय आहे . ज्या पद्धतीने तिने ते ट्विट लिहिलं तेसुद्धा मला आवडलं’ , असं त्या म्हणाल्या . त्यासोबतच ट्विटरवर नसल्यामुळे या सर्व चर्चेचा माझ्या आयुष्यावर फारसा परिणाम झाला नाही , असंही त्यांनी स्पष्ट केलं . वाचा : अभिनयाव्यतिरिक्त बॉलिवूडकरांचे ‘हे’ आहेत ‘इन्कम सोर्स’ सर्वोच्च न्यायालयातर्फे काही दिवसांपूर्वी दिल्ली एनसीआर परिसरात फटाके विक्रीवर बंदी घालण्याच्या निर्यणाचं तिने समर्थन केलं होतं . त्यानंतरच मसाबावर नेटकऱ्यांनी आगपाखड करण्यास सुरुवात केली होती . पण , या साऱ्या परिस्थितीला तिने मोठ्या प्रभावीपणे हाताळत एका ट्विटच्या माध्यमातून टीकाकारांच्या चपराक लगावली . “दोन कर्तृत्त्ववान व्यक्तींची मी मुलगी आहे . माझं स्वतःचंही अस्तित्व असून , ते मी सिद्धही केलं आहे . माझ्या कामातून आणि समाजाला मी दिलेल्या योगदानातून माझी नैतिकता स्पष्ट होत आहे . इंडो - कॅरेबियन असण्याचा मला अभिमान असून , समाज ज्या गोष्टींना हाताळण्यास असमर्थ आहे अशा गोष्टींना मी घाबरत नाही . हे माझ्या ‘अनैतिक’ रक्तातच आहे” , असं तिने या ट्विटमध्ये म्हटलं होतं .


इंजिनीअरिंग केल्यानंतर रुक्मिणी जॉबला लागली . वयाच्या २५ व्या वर्षी तिला नोकरी लागली . नोकरीची पहिली काही वर्ष तिला आयुष्यात आपल्याला नक्की काय करायचं आहे हे समजण्यातच गेली . तोवर घरच्यांनी तिच्याकडे लग्नाचा विषय काढला . रुक्मिणी याबाबतही संभ्रमात होती की तिला खरंच लग्न करायचं आहे की नाही . एकीकडे दररोज फेसबुक आणि व्हॉट्सअॅपवर मित्र - मैत्रिणींच्या लग्नाचे , साखरपुड्याचे , प्री - वेडिंगचे फोटो पाहून ती वैतागली होती . आपल्या आयुष्यातही एखादा मुलगा असावा असं तिलाही वाटायचं . पण आपण त्या जबाबदाऱ्या घ्यायला खरंच सक्षम आहोत का असा प्रश्नही ती स्वतःलाच विचारायची . दुसरीकडे ती स्वतःचीच कंपनी एन्जॉय करत होती . नवीन नोकरी , नवीन मित्र - मैत्रिणी , हिंडणं - फिरणं ती एन्जॉय करत होती . त्यामुळे सध्या तरी लग्नासाठीचा जोडीदार हवा असा कोणताही विचार तिच्या डोक्यात नव्हता . पण हे तिच्या घरच्यांना पटणं अशक्यच होतं . अनेकदा २७ आणि २८ व्या वर्षी मुलींवर लग्न करण्याचा एवढा दबाव टाकला जातो की , त्यांच्या आयुष्यात लग्नाशिवाय दुसरं काही महत्त्वाचं नाहीच असा विचार घरच्यांप्रमाणेच त्या मुलीही करु लागतात . पण रुक्मिणीचं तसं नव्हतं . तिच्यासमोर तिचं करिअर होतं , जे तिला इतर कोणत्याही गोष्टींपेक्षा प्रिय होतं . त्यात तिने कोणतीच तडजोड केली नव्हती वा भविष्यात करण्याचीही तिची तयारी नव्हती . खूप काम करावं , भटकंती करावी , मित्र - मैत्रिणींमध्ये रहावं एवढीच तिची आयुष्याकडून माफक अपेक्षा होती . पण तिच्या या अपेक्षा या समाजासाठी नातेवाईकांसाठी नुसता थिल्लरपणा होता . वयाच्या २७ व्या वर्षीही रुक्मिणीच्या आयुष्यात महत्त्वपूर्ण असणाऱ्या गोष्टींमध्ये लग्न कुठेच नाही याचे तिच्या घरच्यांना आश्चर्य वाटायचे . रुक्मिणीला कधीच लग्न करायचे नव्हते असे नाही . पण तिला सध्या तरी लग्नाची कोणतीच घाई नव्हती . एखादी नोकरी बदलावी , चांगला पगार घ्यावा एखादी प्रॉपर्टी खरेदी करावी याचाच विचार ती करत होती . तिने तिचे भविष्याचे नियोजन घरच्यांना सांगितलं . घरच्यांनीही याचं स्वागत केलं . पण प्रत्येक स्वप्नात त्यांनी लग्न जोडलं . म्हणजे लग्नानंतरही नोकरी बदलू शकते… लग्नानंतरही पगार वाढेल… . लग्नानंतरही स्वतःचं घर घेऊ शकते… त्यात नवऱ्याच्या पगाराचीही मदत होईलच . तिच्या प्रत्येक स्वप्नात कळत - नकळत लग्न येतच होतं . काही झाले तरी रुक्मिणीनेही आपली सगळी स्वप्न साकार झाल्याशिवाय लग्न न करण्याचा निर्णय घेतला होता . पण अनेकदा निर्णय घेणं सोपं असतं पण त्या निर्णयावर चालणं कठीण . ती एकटी विरुद्ध कुटुंब आणि समाज असा झगडा तिला करावा लागत आहे . लग्न न करणं याकडे आपल्या समाजात आजही भुवया उंचावूनच बघितलं जातं याची तिला पूर्ण कल्पना आहे . पण रुक्मिणीने घरच्यांकडे वेळ मागितला आहे . पण तो देण्याची तयारी तिच्या घरच्यांची नाही . घरच्यांनी लव्ह मॅरेजलाही परवानगी दिली आहे . पण तिलाच इतक्यात लग्न करायचे नाही . रुक्मिणीला फक्त घरच्यांचा किंवा नातेवाईकांचाच सामना करावा लागतो असे नाही तर ऑफिसमध्येही यावर्षी तरी लग्नाचा बार उडणार का ? असे प्रश्न विचारले जातात . २६ वर्षानंंतर ते ३० पर्यंत कुटुंबाकडून आणि समाजाकडून लग्न करण्यासाठी केली जाणारी जबरदस्ती किती भयंकर असते हे रुक्मिणी फक्त ऐकत आली होती . आता ती ते अनुभवत आहे . स्वप्न साकार करण्याच्या प्रवासात तिला लग्नाचा अडथळा नकोय . ती आतापर्यंत तिचं आयुष्य खुलेपणाने जगत आली आहे आणि पुढेही तिला याच पद्धतीने जगायचे आहे . मनमोकळ्या पद्धतीने आयुष्य जगताना आयुष्याच्या एका वळणार जर तो भेटला तर त्याचं ती नक्कीच स्वागत करेल . त्याच्यासोबतच ती भविष्याची स्वप्नही रंगवेल . पण २७ वय झालंय म्हणून ठरवून तो शोधण्याचा अट्टाहास तिला करायचा नाही . तुमच्याही दिसण्यात अशी कोणी रुक्मिणी आहे का जी २७ वर्षांची आहे पण तिला इतक्यात लग्न करायचं नाही ? अशी कोणी रुक्मिणी असल्यास आम्हाला नक्की सांगा… मधुरा नेरुरकर madhura . nerurkar @ loksatta . com


मुलींना आणि महिलांना तयार होताना मुख्य प्रश्न असतो तो आपल्या केसांचे काय करायचे . दिवाळीसारख्या सणादरम्यान साडी किंवा भरजरी ड्रेस घातल्यावर कोणती हेअरस्टाईल आपल्यावर खुलून येईल हे आपल्याला समजत नाही . त्यातही केस लहान असतील किंवा खूप कुरळे किंवा खूप सिल्की असतील तर त्याची हेअरस्टाईल करणे हा एकप्रकारचे टास्कच असते . मग कधी एखाद्या मैत्रिणीला गाठणे नाहीतर थेट पार्लरमध्ये जाण्याचा पर्याय मुली स्वीकारताना दिसतात . पण तसे न करता आपल्या आपणच एखादी हेअरस्टाईल करणाऱ्याही अनेकजणी असतात . मात्र असे करताना केस तुटण्याची जास्त शक्यता असते . याशिवाय काही चुकांमुळे केस गळायलाही सुरुवात होते . असे होऊ नये यासाठी किमान गोष्टींकडे लक्ष देणे आवश्यक आहे . * घाईच्या वेळी किंवा कधी हाती काही लागले नाही तर मुली इलॅस्टिक रबरबँडने पोनी बांधतात . मात्र अशाप्रकारच्या रबराने केस बांधल्याने ते तुटण्याची शक्यता जास्त असते . त्यामुळे अशा इलॅस्टिकऐवजी कपड्याचे रबरबँड वापरलेले केव्हाही चांगले . अशा हेअरबँडमुळ केस तुटण्यापासून वाचतात . * कुठे बाहेर किंवा एखाद्या कार्यक्रमाला जायचे असले की केस धुणे हे महिलांचे पहिले काम असते . अशाप्रकारे केस धुतल्यानंतर ते वाळविण्यास वेळ नसल्याने किंवा सेटिंग करायचे असल्याने ब्लो ड्रायरचा वापर बऱ्याच जणी करतात . याशिवाय केसांना कर्ल किंवा स्ट्रेट करण्यासाठी स्ट्रेटनेर , आयर्निंग मशीन नियमित वापरल्याने केसांचा पोत बिघडतो . त्यामुळे केस जितक्या नैसर्गिक पद्धतीने ठेवता येतील तितके चांगले . * बऱ्याचदा हेअरस्टाइल करताना केस मोठे दिसावेत यासाठी एक्सटेंशन्स वापरले जाते . यामुळे डोके जड झाल्यासारखे वाटते . डोक्यावर , केसांवर एक्स्टेंशनमुळे वजन येते आणि केस गळू लागतात . अनेकदा एक्स्टेंशन लावण्यासाठी वापरल्या जाणाऱ्या वेगवेगळ्या पद्धतीच्या क्लिपांमुळे केस तुटण्याचीही शक्यता असते . त्यामुळे केस तुटू नयेत म्हणून चांगले एक्स्टेंशन वापरा तसेच त्यांचे नुकसान होणार नाही याची काळजी घ्या . * बहुतांश जण ओले केस सुकवण्यासाठी हेअर ड्रायरचा वापर करतात , मात्र त्या उष्णतेमुळे केस खराब होऊ शकतात . तसेच केसांचे नुकसान टाळण्यासाठी ओल्या केसांची कोणतीही स्टाईल करू नका .


पाकिस्तानी कलाकारांना भारतीय चित्रपटांमध्ये घालण्यात आलेल्या बंदीनंतर करण जोहर दिग्दर्शित ‘ऐ दिल है मुश्किल’ हा चित्रपट वादाच्या भोव - यात सापडलेला आहे . तसेच , महाराष्ट्र नवनिर्माण चित्रपट सेनेनेही बंदीचा इशारा दिल्यानंतर ‘ऐ दिल हे मुश्किल’च्या प्रदर्शनावर टांगती तलवार लटकत आहे . दरम्यान , चित्रपटाला यूए सर्टिफिकेट मिळाल्याने चित्रपट प्रदर्शनाचा मार्ग काहीसा मोकळा झाला आहे . त्यामुळे चित्रपटातील मुख्य कलाकार रणबीर कपूर , ऐश्वर्या राय बच्चन आणि अनुष्का शर्मा हे चित्रपटाच्या प्रसिद्धीत गुंतले आहेत . ‘ऐ दिल है मुश्किल’ चित्रपट येत्या दिवाळीत प्रदर्शित होणार असून त्यास काहीच दिवस बाकी राहिले आहेत . त्यामुळे चित्रपटाची स्टारकास्ट अगदी जोरात त्याची प्रसिद्धी करत आहे . कलाकारांना प्रसिद्धी कार्यक्रमात काय काय करावे लागते , याचे उदाहरण नुकतेच या चित्रपटाच्या प्रसिद्धी दरम्यान पाहावयास मिळाले . कलाकार त्यांच्या चाहत्यांच्या इच्छा पूर्ण करण्यासाठी वाटेल ते करायला तयार असतात . पण काहीवेळा त्यांच्या समोर अशा काही गोष्टी येतात ज्याचे उत्तर त्यांच्याकडे नसते . अभिनेत्री अनुष्का शर्मा हीला देखील अशाच काहीशा घटनेला सामोरे जावे लागले . रणबीर , ऐश्वर्या आणि अनुष्का हे ‘ऐ दिल है मुश्किल’ च्या प्रसिद्धीकरिता ‘ द कपिल शर्मा शो ‘ च्या सेटवर गेले होते . त्यावेळी अनुष्काच्या लग्नाच्या विषयावर बरीच चर्चा झाली . तेव्हा तेथे उपस्थित एका महिलेने अनुष्काला रणबीरसह लग्न करण्याचा सल्ला दिला . ‘तू रणबीर कपूरशी लग्न कर . . ’ यावर ती महिला सतत जोर देत होती . ‘मी तुझ्या आईसारखी आहे . त्यामुळे तू मी दिलेला सल्ला ऐकावयास हवा’ , असे उपस्थित महिला म्हणत होती . इतकेच नाही तर अनुष्कासाठी रणबीरच योग्य वर असल्याचे महिलेचे म्हणणे होते . जर त्या महिलेने हाच प्रश्न गांभीर्याने केला असता तर सेटवर वादळच आले असते . पण सदर महिलेने मस्करीत आपली इच्छा सांगितल्याने यावर अनुष्काकडे लाजण्याव्यतिरिक्त काहीच उत्तर नव्हते . मात्र तरीही अनुष्काने जोरात ओरडत मी या त्रासदायक रणबीरशी कधीच लग्न करणार नाही , असे म्हटले . ही संपूर्ण घटना घडत असताना रणबीर कपूर आणि कपिल शर्मा यांना हसू अनावर झाले .


पुणेः आपल्या आवडत्या कलाकाराचा वाढदिवस साजरा करायला कुणाला नाही आवडणार ? अमिताभ बच्चन , शाहरूख खान यांच्या वाढदिनी शेकडो चाहते आपले काम - धंदा सोडून त्याच्या घरासमोर गर्दी करतात . त्यांची एक झलक मिळावी म्हणून तिष्ठत उभे रहातात . पण आपले मराठी चाहते मात्र याला अपवाद आहेत . आपल्या कलाकाराचा वाढदिवस तर साजरा व्हायला हवा पण सामाजिक जाणीवही जपली गेली पाहिजे , असा हट्ट धरून सई ताम्हणकरच्या सोशल साइटवरच्या पुण्याच्या चाहत्यांनी एक आगळा आदर्श घालून दिला आहे . 25 जून हा सईचा वाढदिवस असतो . या दिवशी सई मुंबईत होती . पण इकडे तिच्या सईहोलिक्स या ग्रुपने मात्र एक योजना आखली . या दिवशी सईने पुण्यात यावे असे सर्वांना वाटत होते . पण पूर्वनियोजित कामामुळे तिला येता आले नाही . तरी सईचा हा वाढदिवस स्वराज्य प्रतिष्ठान आणि सईहोलिक्स यांनी साजरा केला . यावेळी केक तर कापण्यात आलाच . पण तळजाई या पठारावर तब्बल 50 झाडे लावण्यात आली . जवळपास 25 कार्यकर्ते या मोहिमेत सहभागी झाले होते . सकाळी हा वृक्षारोपणाचा कार्यक्रम पार पाडून त्यांनी सईला शुभेच्छा दिल्या . विशेष म्हणजे , सई तिथे येऊ जरी शकली नाही , तरी तिने केलेल्या फेसबुक लाईव्हवेळी त्याची दखल घेतली . सकाळी 11 ते 1 या वेळेत ही झाडे लावण्यात आली . आरजे सोनालीही यात सहभागी झाली होती . करंज , कांचन आणि जांभूळ या झा़डांचा यात समावेश होतो . नगरसेवक महेश वाबळे यांनीही या कामी सहकार्य केले .


बॉलीवूडमध्ये आपल्या अभिनयाने स्वतःची वेगळी वाट निर्माण करणाऱ्या अभिनेता नवाझुद्दीन सिद्दीकीची आई मेहरून्निसा सिद्दीकी यांची ‘बीबीसी’च्या सर्वात १०० प्रभावी महिलांमध्ये निवड झाली आहे . ज्या यादीत नासाची वैज्ञानिक आहे , मिताली राजसारखी आपली तरुण क्रिकेट संघाची कर्णधार आहे अशा जगभरातील कर्तृत्ववान महिलांमध्ये माझ्या आईचीही निवड झाली हा सन्मान मला कुठल्याही पुरस्कारापेक्षा मोठा आहे , अशा शब्दांत नवाझुद्दीन सिद्दीकी यांनी आपल्या भावना ‘रविवार वृत्तान्त’कडे व्यक्त केल्या . कुठल्याही क्षेत्रात मोठं व्हायचं असेल तर त्याचं प्रशिक्षण आपण घेतलं पाहिजे , स्वतःला तयार केलं पाहिजे हा त्यांचा मंत्र आहे . आयुष्यभर तो मला उपयोगी पडला आहे , असंही नवाझुद्दीन यांनी सांगितलं . नवाझुद्दीन सिद्दीकी यांची आई सुरुवातीपासूनच मुलांच्या शिक्षणासाठी प्रयत्नशील राहिली आहे . माझी आई स्वतः कमी शिकलेली होती . एका कर्मठ मुस्लीम कुटुंबातील महिला असूनही तिने त्या विचारांमधून बाहेर पडण्याचं धाडस दाखवलं . आज ही फार मोठी गोष्ट राहिलेली नाही . मात्र ४० वर्षांपूर्वी माझ्या आईसाठी कर्मठ मुस्लीम कुटुंबातील विचारांना झुगारून देणं ही खूप अवघड गोष्ट होती . ती स्वतः बाहेर पडली . स्वतः शिकली आणि मग तिने आम्हालाही शिकवलं . आम्ही नऊ भावंडं आहोत . आमच्या गावातून ग्रॅज्युएट होणारी आम्ही पहिली भावंडं होतो . तिने फक्त शिक्षण दिलं नाही , तर स्वतःच्या पायावर उभं राहण्याचे संस्कारही आम्हाला दिले , असं सांगणाऱ्या नवाझने आपल्या आईने आजवर दोनशे ते तीनशे मुलांना शिक्षित केले असल्याची माहितीही दिली . आई सुरुवातीपासूनच मेहनती होती आणि तिच्या या सवयींपासूनच कायम प्रेरणा मिळत आली आहे , असं तो म्हणतो . आईच्या सवयी आपल्याही अंगात आहे असं सांगणारा नवाझ कोणताही ऋतू असो , ती आजारी असो किंवा काहीही असो दररोज सकाळी पाच वाजता उठून गाईगुरांना चारा घालणं , दूध काढणं , शेतावरची कामं अशी सगळी कामं ती जातीने करायची . आजही करते . तिची हीच सवय मलाही लागली . आजही कि तीही काम असलं तरी मी सकाळी पाच वाजता उठतो . तिने लावलेल्या या सवयी अशा सह्जी सुटणाऱ्या नाहीत . इतकी वर्ष शिस्तीने तिने आपलं जीवन घडवलं आहे . आज तिचं वय ६८ वर्ष आहे . पण तिला जो सन्मान मिळाला आहे त्यामुळे तिचं आयुष्य आणखी काही वर्ष वाढेल , यात शंका नाही , असंही तो म्हणतो . शिक्षण पूर्ण केल्यानंतर आईमुळेच ‘नॅशनल स्कूल ऑफ ड्रामा’मध्ये प्रवेश घेऊन अभिनयाचे धडे गिरवले , अशी माहिती त्याने दिली . शिकत असतानाच नाही तर शिकून करिअरसाठी म्हणून मुंबईत आल्यानंतरही स्ट्रगलच्या काळात आईनेच मोलाची मदत केली असंही तो सांगतो . माझा स्ट्रगल सुरू होता . तेव्हा कधीकधी खूप नैराश्य यायचे , तणावात असायचो . अशावेळी ती नेहमी पत्रं लिहायची आणि या पत्रांमधून तिने कविता लिहिलेल्या असायच्या . कधी कधी . ‘मिटा दे अपनी हस्ती . ’ असं एकच आदेशवजा वाक्य लिहून कामाची प्रेरणा द्यायची . तर कधी ‘दाना खाक मे मिलकरही गुल ए गुलजार होता है . . ’अशा शब्दांत माझं धैर्य वाढवायची . ‘ ऐसे भी दिन आता है की कचरें का ढेर भी बदल जाता है , आपके भी दिन आएंगे’ म्हणत सतत कामासाठी मला उद्युक्त करत रहायची . तिच्या या कवितांनीच संघर्षांच्या काळात जगण्याची जिद्द आणि बळ दिलं असं त्याने सांगितलं . आईचेच हे गुण आपल्या अभिनयातही उतरले आहेत असं तो विश्वासाने सांगतो . तिच्या या घडवण्याचा परिणाम कुठे ना कुठेतरी माझ्यावर होणारच होता . आज अभिनय करताना मी जो विचार करतो , काही संवाद म्हणतो या सगळ्यामागे तिचे विचार आहेत . शेवटी आपल्या मुलाच्या यशात कुठे ना कुठेतरी प्रत्येक आईची मेहनत असते . त्यासाठी ती घोर मेहनत करते . माझ्याही आईने अशीच मेहनत घेतली आहे . तिचे विचार , तिची प्रेरणा , तिचं अवघं आयुष्य याचा मला आजवर फायदा झालेला आहे आणि यापुढेही होत राहील , हे तो ठामपणे सांगतो .


चॅम्पियन्स करंडक २०१७ च्या अंतिम फेरीत झालेला भारत विरुद्ध पाकिस्तान हा सामना फिक्स असल्याचा आरोप करत केंद्रीय मंत्री रामदास आठवले यांनी पुन्हा एकदा खळबळ उडवून दिली आहे . ते नागपूरमध्ये एका कार्यक्रमादरम्यान बोलत होते . याआधीही गुजरातमध्ये एका कार्यक्रमादरम्यान आठवले यांनी अंतिम सामन्यातल्या भारताच्या पराभवाची चौकशी करण्याची मागणी केली होती . मात्र त्यानंतर आज चक्क भारताचा कर्णधार विराट कोहली आणि युवराज सिंह यांच्यावर मॅचफिक्सिंगचे आरोप करत आठवलेंनी एका नवीन वादाला तोंड फोडलं आहे . ”संपूर्ण स्पर्धेत चांगली कामगिरी करणारा भारतीय संघ नेमका अंतिम सामन्यात कसा काय ढेपाळतो ? कर्णधार विराट कोहली आणि युवराज सिंहसारखे खेळाडूही या सामन्यात जिंकण्यासाठी खेळायला उतरलेले वाटले नाहीत . एरवी शतकी खेळी करणारा विराट कोहली आणि गेल्या काही स्पर्धांमध्ये चांगली कामगिरी करणारा युवराज सिंह या सामन्यात हरण्यासाठी खेळताना वाटत होते . ” त्यामुळे हा सामना फिक्स असल्याची दाट शक्यता असल्याचं सांगत याची चौकशी करण्याची मागणी रामदास आठवले यांनी केली आहे . यापुढे जात आठवले यांनी कुंबळे - कोहली यांच्या कार्यक्षमतेवरही प्रश्नचिन्ह उपस्थित केलं आहे . या पराभवामुळे भारतीय संघाने करोडो क्रिडारसिकांसह देशाचाही अपमान केल्याचं आठवले यांनी म्हणलंय . साखळी सामन्यात पाकिस्तावर मात करणाऱ्या भारतीय संघाची अंतिम फेरीत गाठ पुन्हा एकदा पाकिस्तानसोबतच पडली होती . त्यामुळे या सामन्यातही भारत पाकिस्तानवर सहज मात करेल अशी सर्वांना आशा होती . मात्र अंतिम फेरीत सर्व फासे उलटे पडले , पाकिस्तानी संघाने भारतावर बाजी पलटवत चॅम्पियन्स करंडकावर आपलं नाव कोरलं होतं . जसप्रीत बुमराहच्या गोलंदाजीवर जीवदान मिळालेल्या फखार झमानने पुढे शतक झळकावत मोठी धावसंख्या उभारण्यात आपला हातभार लावला होता . रामदास आठवलेंव्यतिरीक्त अभिनेता कमाल खाननेही भारत - पाकिस्तानमधला हा सामना फिक्स असल्याचा आरोप केला होता . याचसोबत आयपीएलच्या अंतिम फेरीचा मुंबई विरुद्ध पुणे हा सामना देखील फिक्स असल्याच्या चर्चा सोशल मीडियावर रंगलेल्या होत्या . भारतीय संघात दलितांना आरक्षण , अंतिम सामन्याच्या पराभवाची चौकशी आणि आता कोहली - युवराजवर फिक्सींगचे आरोप करत रामदास आठवले यांनी क्रिडाक्षेत्रात पुन्हा एकदा खळबळ माजवून टाकली आहे . मात्र आठवलेंच्या या आरोपाला कोणतेही पुरावे नसल्यामुळे येत्या काही दिवसात बीसीसीआय यावर काही प्रतिक्रिया देते का हे पाहणं महत्वाचं ठरणार आहे .


टेलिकॉम क्षेत्रातील अग्रगण्य कंपनी भारती एअरटेलने आपल्या ३९९ रुपयांच्या प्लॅनमध्ये डेटा लिमिट वाढवलं आहे . आतापर्यंत या प्लॅनमध्ये कंपनीकडून प्रत्येक दिवशी १ . ४ GB डेटा ग्राहकाला मिळत होता . पण आता कंपनीने या प्लॅनमध्ये बदल करुन डेटा लिमिट वाढवलं आहे . टेलीकॉमटॉकच्या वृत्तानुसार , एअरटेल आपल्या ३९९ रुपयांच्या प्लॅनमध्ये प्रत्येक दिवशी आता २ . ४ GB डेटा देणार आहे . एअरटेलची ही ऑफर आतापर्यंतची सर्वात स्वस्त ऑफऱ असल्याचंही बोललं जात आहे . कारण , आता एअरटेलच्या ग्राहकाला अवघ्या १ रुपया ९७ पैशांमध्ये १ जीबी डेटा मिळणार आहे . आतापर्यंत एअरटेलच्या ३९९ रुपयांच्या प्लॅनमध्ये ग्राहकांना ७० दिवस किंवा ८४ दिवस व्हॅलिडिटी मिळत होती . ज्या ग्राहकांना ८४ दिवसांची व्हॅलिडिटी मिळते केवळ त्याच ग्राहकांना या ऑफरचा लाभ घेता येणार आहे . कारण त्याच ग्राहकांसाठी डेटा लिमिट २ . ४ GB वाढवण्यात आलं आहे . एअरटेलच्या या नव्या ऑफरमुळे जिओला तगडी टक्कर मिळणार असल्याचंही बोललं जात आहे . कारण जिओ याच प्लॅनमध्ये ८४ दिवसांसाठी दरदिवशी १ . ५ GB डेटा देतं , पण जिओची ऑफर सर्व ग्राहकांसाठी आहे .


भारतीय ॲथलिट महत्त्वाच्या स्पर्धेत पहिल्याच फेरीत बाद ठरतो , तेव्हा आपण देशवासीय म्हणून अतिशय कडवट प्रतिक्रिया देतो . अशा खेळाडूला मिळालेल्या सुविधा , आपण दिलेले पाठबळ , त्याची परिस्थिती अशा कशाचाही विचार न करता आपण टीकेला सुरवात करतो . असाच अनुभव मोहंमद अनासने घेतला असावा . चारशे मीटर धावण्यातील हा उगवता भारतीय खेळाडू आहे . रिओ ऑलिंपिकसाठी तो पात्र ठरला ; पण पहिल्याच फेरीत हरला . दुर्दैवाने ऑलिंपिक पात्रता फेरीतील वेळही त्याला नोंदविता आली नाही . आपण भारतीयांनी नाकं मुरडली ; पण कोणतेही मैदान नसताना , प्रशिक्षक नसताना त्याने ४०० मीटरचा सराव झोकून देऊन केला . घरची परिस्थिती नसताना , एकट्या आईला मागे सोडून आपले स्वप्न साकारण्यासाठी लहान वयात घराबाहेर पडून अनासने आपले स्वप्न साकारले . निश्चितच आपल्याला अभिमान वाटावा , अशी ही कामगिरी आहे . पदक मिळणार नव्हतेच ; पण जागतिक स्तरावर भारतीय येऊन धडकला , हेही यश कमी नव्हते . अनासची कथा सुरू होते केरळमधील निलामेल खेड्यातून . भात शेतीने गावाभोवतीचा परिसर व्यापलेला . तेथे मैदान नव्हते . अनासला खेळाची आवड . त्यामुळे मिळेल तो खेळ खेळत असे . कधी या वेड्यावाकड्या बंधाऱ्यावर सुसाट धावण्याचा त्याचा छंद होता . कधी छोट्या टेकड्यांवरून धावत सुटायचा . वयाच्या दहाव्या वर्षापासून त्याचे असे अनियंत्रित धावणे सुरू होते . धावण्याच्या सरावाचा हा काही योग्य मार्ग नव्हता ; पण तो म्हणतो , त्याने माझी क्षमता वाढली , हे निश्चित . ॲथलेटिक्सचा मार्ग निवडणारा त्याच्या गावातील तो पहिलाच होता . तसे त्याचे वडीलही उत्तम स्प्रिंटर होते ; पण त्यांनाही मार्गदर्शन मिळाले नाही . त्यांनी राज्य स्पर्धांपर्यंत धडक दिली ; पण तेथे बंदुकीचा आवाज झाला , की धावत सुटायचे हेच त्यांना कुणीही सांगितले नव्हते . तीच स्थिती अनासवर ओढवली असती ; पण तो किंचित सुदैवी ठरला . शाळा धावण्याच्या स्पर्धेसाठी मुलांना पाठवायची ; पण धावायचे कसे हे कोणीच शिकवत नव्हते . त्यामुळे त्याने थोरल्या भावाप्रमाणे उंचउडीचा सराव सुरू केला . त्याचेही मैदान नव्हते . जमीन खोदायची , तीच माती तेथे पसरायची आणि त्यात सराव करायचा . एक गंजलेला बांबू त्यासाठी उपयोगात आणायचा . तो मैदानावर पडलेला असायचा . एकदा गावातल्या भंगार विक्रेत्याने तो नेला आणि त्याच्या सरावात पुन्हा खंड आला . त्याच्या शाळेत ४ बाय ४०० मीटर रिलेसाठी एक खेळाडू कमी पडत होता . तेथील शिक्षकांनी त्याला धावणार का , असे विचारले . आज्ञाधारक मुलाप्रमाणे त्याने हो म्हटले . त्या स्पर्धेत त्याने शाळेला तिसरा क्रमांक पटकावून दिला . बक्षीस म्हणून घरगुती साहित्य मिळाले . बक्षिसापेक्षा त्याला ४०० मीटर धावण्याचा छंद जडला . त्याला त्याची दिशा मिळाली . सारं काही सुरळीत होईल , असे वाटत असतानाच त्याच्या वडिलांचे निधन झाले . गावातल्या दोन खोल्यांमधील संसारावर चिंतेचा मोठा ढग आला . आई शीना यांनी मात्र हार मानली नाही . पदर खोचून ही माऊली मुलांसाठी उभी राहिली . मोलमजुरी केली आणि मुलांना ॲथलेटिक्ससाठी पाठबळ दिले . त्या म्हणतात , मीसुद्धा शाळेत असताना मैदान गाजवायची . शाळेत खेळात मिळालेली सर्टिफिकेट त्यांनी अजून जपून ठेवली आहेत . महाविद्यालयात गेल्यानंतर मात्र मला खेळाची मनाई करण्यात आली . आता मुले खेळात करिअर करताहेत म्हटल्यावर या माऊलीने त्यांच्यासाठी जीवाचे रान केले . पंचक्रोशीत कुठलीही धावण्याची स्पर्धा असली , की त्यासाठी त्याला पाठवायची . एकापाठोपाठ दोन्ही मुले लहान वयात प्रशिक्षणासाठी बाहेर पडली . दोघेही कुठलेही मिळालेले बक्षीस घरी पाठवतात आणि ती माऊली आपल्या जुन्या कपाटात त्यांना सन्मानाने स्थान देते . अनासच्या शाळेत आलेल्या नव्या शिक्षकांनी त्याची क्षमता ओळखली आणि गावापासून दूरवर असलेल्या कोठामंगलम् येथील शाळेत त्याला पाठविण्याचे ठरविले ; तेव्हा अनास अवघ्या बारा वर्षांचा होता . याच शाळेत त्याला धावण्याचे थोडेफार तांत्रिक प्रशिक्षण मिळू लागले . त्याने राज्य आणि नंतर राष्ट्रीय स्पर्धा गाजविली . राष्ट्रीय विक्रम स्वतःच्या नावावर नोंदविला . पोलंडमधील स्पर्धेत त्याने रिओ ऑलिंपिकसाठीची पात्रता वेळ ( ४५ . ४० सेकंद ) दिली आणि तो ४०० मीटरमध्ये ऑलिंपिकमध्ये सहभागी होणारा अवघा तिसरा भारतीय ठरला . यापूर्वी मिल्खासिंग , बिंदू असे दोघेच या प्रकारात धावले आहेत . रिओमध्ये त्याला ही पात्रता फेरीतील वेळही नोंदविता आली नाही ; पण असंख्य अडथळ्यांवर मात करीत त्याने तेथेपर्यंत मारलेली धडक कौतुकास्पद आहे . अनास म्हणतो , ‘मी निवृत्त होईन तेव्हा माझ्या गावात मुलांसाठी धावण्याचे प्रशिक्षण मोफत देईन . माझ्यासारख्या खेळाडूला लहानपणापासून चांगले प्रशिक्षण मिळाले असते तर आज चित्र कदाचित वेगळे दिसले असते . यापुढील पिढीवर अशी वेळ येऊ नये , यासाठी माझी धडपड असेल !


योगा आणि अॅरोबिक व्यायामामुळे महिलांमधील निद्रानाशाची समस्या कमी होत नाही . योगा आणि अॅरोबिक व्यायामामुळे महिलांमधील निद्रानाशाची समस्या कमी होते , हा समज तज्ज्ञांनी खोडून काढला आहे . वॉशिंग्टन विद्यापीठातील तज्ज्ञांनी असा निष्कर्ष काढला आहे . तज्ज्ञांच्या मते बऱ्याच मध्यमवयीन स्त्रियांना किमान ५० मिनिटे निद्रानाशाची समस्या जाणवते . बरेचदा यात झोपच लागत नाही किंवा मध्येच जाग येते . याआधी प्रसिद्ध झालेल्या संशोधनानुसार निद्रानाशापासून मुक्तता अथवा स्वास्थ्यपूर्ण निद्रा राखण्यासाठी योगा व अॅरोबिक्सची मदत होते , असे म्हटले होते . हे संशोधन ४० ते ६२ वयातील आणि मासिकपाळी बंद झालेल्या स्त्रियांवर करण्यात आले . संशोधनात सहभागी झालेल्या महिलांना १२ आठवडे योगा आणि अॅरोबिक व्यायाम देण्यात आले . त्यानंतर त्या महिलांच्या झोपेची वेळ आणि जागे होण्याची वेळ याचा अभ्यास करण्यात आला . या महिलांवरील संशोधनानंतर सात तास किंवा त्यापेक्षा अधिक झोपेची या महिलांना गरज असल्याचे या महिलांनी सांगितले .


‘पद्मावती’ चित्रपटाच्या वादामध्ये करणी सेना , राजकीय पक्ष , सेन्सॉर बोर्ड , सेलिब्रिटी या साऱ्यांनी आपले मत मांडल्याचे पाहायला मिळाले . त्यानंतर आता वादग्रस्त वक्तव्य आणि ट्विटसाठी ओळखल्या जाणाऱ्या शोभा डे यांनीही या वादात उडी घेतली आहे . चित्रपटाला होणाऱ्या विरोधाच्या पार्श्वभूमीवर डे यांनी एक ट्विट केले असून त्यांनी यातून एकप्रकारे चित्रपटाची खिल्लीच उडवल्याचे दिसते . मुलाखत वाचा : किती काळ गप्प बसायचं ? – दीपिका पदुकोण ‘पद्मावती’ चित्रपटाच्या अनुषंगाने डे यांनी केलेल्या ट्विटमध्ये त्यांनी केवळ Waiting असं लिहिलं असून यासोबत त्यांनी ‘पद्मावती’चा एक पोस्टरही ट्विट केला . पण या पोस्टरवर ‘पद्मावती’च्या जागी ‘सद्मावती’ असं लिहिलं आहे . त्याचसोबत चित्रपटातील मुख्य अभिनेत्री दीपिका पदुकोणच्या जागी निरूपा रॉय यांचा फोटो लावण्यात आला आहे . आईच्या भूमिका साकारण्यासाठी नावाजेल्या निरुपा या नेहमीच दुःखी ‘सॅड मदर’ म्हणूनही प्रसिद्ध होत्या . त्यामुळेच त्यांचा फोटो डे यांनी ‘पद्मावती’ वादात आपले मत मांडण्यासाठी वापरला . पण , हा फोटो पोस्टर केल्यामुळे त्यांच्या विचारसरणीवर काही नेटकऱ्यांनी टीका केली आहे . वाचा : प्रभास , अनुष्काच्या नात्यातील आणखी एक सत्य उघड दरम्यान , दिवसेंदिवस ‘पद्मावती’ चित्रपटाचा वाद अधिकच चिघळत चालला आहे . त्यामुळे हा चित्रपट प्रदर्शित होणार की नाही असा प्रश्न उभा राहिलाय . दिग्दर्शक संजय लीला भन्साळी आणि सेन्सॉर बोर्डाचे अध्यक्ष प्रसून जोशी यांनी गुरुवारी खासदारांच्या समितीपुढे आपली बाजू मांडली . यात ‘पद्मावती’ हा चित्रपट कवितेवर आधारित असून , त्यातून इतिहासाची मोडतोड केलीच नसल्याचे स्पष्टीकरण भन्साळी यांनी दिले .


जर कधी तुम्ही बॅग नीट पाहिली तर तुमच्या एक गोष्ट लक्षात येईल की तिच्या हँडलच्या ठिकाणी किंवा कोप - यात एक गोलाकार किंवा चौकोनी फट असते या फटीवर इअरफोन किंवा हेडफोनचे चिन्ह दिलेले असते . तसं आपल्यासाठी या फटीचा उपयोग काहीच नसतो . फारफार तर शोभेसाठी ते असेल असं अनेकांना वाटतं पण याचा उपयोग काय ते अनेकांना माहिती नसते . तर या फटीला ‘इअर फोन होल’ असे म्हणतात . हल्लीच्या प्रत्येक बॅगवर स्टाईलिश इअर फोन होल असतो . याचा शोभेसाठी नाही तर इअर फोन ठेवण्यासाठी उपयोग केला जातो . वाचा : जीन्सला हा छोटा कप्पा का असतो माहितीये ? वाचा : . . म्हणून शर्टच्या मागे असते ही छोटी पट्टी अनेकांना कॉलेज , ऑफिसला जाताना गाणी ऐकण्याची सवय असते . गाणी ऐकताना इअरफोन्स किंवा हेडफोन्स आपण फोन , टॅबला कनेक्ट करतो आणि फोन खिशात ठेवतो . तेव्हा होतं असं की घाई गडबडीत फोन खाली पडतो किंवा दुर्दैवाने चोरीला तरी जातो . तेव्हा फोन बॅगमध्ये सुरक्षित ठेवून गाणी ऐकण्यासाठी तुम्ही याचा उपयोग करु शकता . यामुळे कधी इअरफोनही पडण्याचा धोका नसतो . एकदा का इअरफोन या दोन खाचांमध्ये अडकले की ते सहज बाहेर निघणार नाही . तेव्हा आपल्यासारख्या धावपळ करणा - यांना हे इअरफोन होल उपयोगी ठरणार आहे आहेत . तेव्हा आजपासूनच याचा उपयोग करायला सुरूवात करा .


गुरूवारी चेन्नई येथे निर्माता - दिग्दर्शक गौतम वासुदेव मेनन यांच्या गाडीचा अपघात झाला . दुपारी ३ . ३० ते ४ . ०० च्या सुमारास भोर येथील पूर्व किनाऱ्याच्या रस्त्यावर ही दुर्घटना घडली . गौतमच्या मर्सिडीज बेंझला एका लॉरीने टक्कर दिली . या अपघातात गौतम याला किरकोळ दुखापत झाली . घटनास्थळी उपस्थित असलेल्या लोकांनी या अपघाताची पोलिसांना सूचना दिली . यासंदर्भात गुन्हा दाखल करण्यात आला आहे . गौतमने मद्यप्राशन केले नव्हते तसेच ते वेगात गाडीही चालवत नव्हते , अशी माहिती पोलिस अधिकाऱ्याने एका वृत्तपत्राला दिली . गौतम वासुदेव मेनन याला ‘जीवीएम’ या नावाने अधिक ओळखले जाते . त्यांनी आतापर्यंत अनेक तमीळ सिनेमांचे दिग्दर्शन केले आहे . त्याने बॉलिवूडच्या ‘रहना है तेरे दिल में’ ( २००१ ) आणि ‘एक दिवाना था’ ( २०१२ ) या सिनेमांचे दिग्दर्शन केले होते . गौतम सध्या ‘ध्रुव नचथिरम’ या थरारपटाचे दिग्दर्शन करत आहेत . पुढच्या वर्षी एप्रिल महिन्यात हा सिनेमा प्रदर्शित होईल . थरारपटासोबतच ते ‘एन्नई नोकी पायम थोटा’ हा रोमॅण्टिक सिनेमाचे दिग्दर्शन केले आहे . या सिनेमात धनुष आणि मेघा यांच्या मुख्य भूमिका आहेत .


भारतीय क्रिकेटच्या पंढरीत हवामान तापले आहे , तसा आयपीएलच्या अंतिम सामन्याचा ज्वरही कमालीचा चढला आहे . वानखेडे स्टेडियमवर उद्या ( ता . २७ ) त्यात हाय व्होल्टेज महामुकाबल्याची भर पडेल आणि त्यातून निश्चित होईल यंदाच्या आयपीएलचा विजेता . धोनीच्या चेन्नईचे धुरंधर आणि रशीद खानच्या एकहाती करामतीच्या जोरावर आशा उंचावलेल्या हैदराबादचे नवाब आमने - सामने येत आहेत . दोन्हीही संघ कंबर कसून तयार आहेत . यंदाच्या आयपीएलमध्ये गटसाखळीतील पहिल्या दोन संघांतच अंतिम सामनाही होत आहे . मुंबईच्या वानखेडे स्टेडियमवर याच दोन संघांत मंगळवारी कॉलिफायरचा सामना झाला होता . त्यामध्ये चेन्नईने विजय मिळवला होता ; परंतु उद्याचा सामना हा विजेतेपदाचा असल्यामुळे पारडे समान असेल . शिवाय झालेल्या चुकांपासून बोध घेतल्यास सनरायझर्सचा विजेतेपदाचा सूर्योदय होण्यास वेळ लागणार नाही . वानखेडेवर याच हैदराबाद संघाने मुंबई इंडियन्सविरुद्ध ११८ ही धावसंख्या निर्णायक ठरवली होती . तसेच कॉलिफायरच्या सामन्यात १३९ धावांवरही विजय आवाक्यात आणला होता . त्यामुळे आत्मविश्वासाचे पारडे त्यांच्या बाजूलाही झुकलेले आहे . वास्तविक गोलंदाजीच्या जोरावरच हैदराबादने अंतिम सामन्यापर्यंत मजल मारलेली आहे . आमने - सामने चेन्नई आणि हैदराबाद यांच्यात आयपीएलमध्ये पाच लढती झाल्या आहेत . यातील एकच लढत हैदराबादला जिंकता आलेली आहे . यंदाच्या मोसमातील तिन्ही लढतींत चेन्नईने बाजी मारलेली आहे . हैदराबादची कमकुवत फलंदाजी हैदराबादने अंतिम सामन्यापर्यंत मजल मारली तरी त्यांची फलंदाजी बेभरवशाचीच राहिलेली आहे . कर्णधार केन विल्यमसन आणि काही प्रमाणात शिखर धवनचा अपवाद वगळता इतरांनी घोर निराशा केली आहे . यामध्ये मनीष पांडे आणि युसूफ पठाण यांचा समावेश आहे . कालच्या सामन्यात तर मनीष पांडेला वगळण्यात आले होते . मधल्या फळीने योगदान दिले तर हैदराबादला आयपीएलचे दुसऱ्यांदा विजेतेपद मिळवता येऊ शकेल . रशीद खान विरुद्ध धोनी अंतिम सामना धोनीच्या सहकाऱ्यांची फलंदाजी वि . रशीद खान असाच असणार आहे . कोलकताविरुद्ध रशिदने एकहाती कलाटणी दिली होती . रशिद प्लेऑफमध्येही धोनीच्या धुरंधरांना भारी ठरला होता . धोनीला त्याचा गुगली कळलाच नव्हता . रशिदविरुद्ध रणनीतीवर चेन्नईच्या फलंदाजीचे भवितव्य असेल . रशीदचे कोडे सोडवण्यासाठी शनिवारी धोनीने त्याच्या संघात असलेल्या आफ्रिकन लेगस्पिनर इम्रान ताहिरविरुद्ध नेटमध्ये सराव केला . आयपीएलचे विजेते चेन्नई - २०१० , २०११ हैदराबाद - २०१६


‘बिग बॉस मराठी’त सध्या वादग्रस्त ठरलेला ‘द ग्रेट डिक्टेटर’ हे कार्य सुरू आहे . ज्यामध्ये नंदकिशोर हुकूमशहा आणि घरातील इतर सदस्य प्रजा आहेत . नंदकिशोरने प्रजेला दिलेल्या टास्क आणि शिक्षेवरून त्याच्यावर बरीच टीका होत आहे . स्मिता आणि आस्ताद हुकुमशहा नंदकिशोरचे रक्षक आहेत . टास्कदरम्यान नंदकिशोरने प्रजेला गौरवगीत तसेच जयघोष तयार करायला सांगितले . आजदेखील बिग बॉस मराठीच्या घरात ‘द ग्रेट डिक्टेटर’ हे कार्य रंगणार आहे . परंतु काल मेघाला बिग बॉस कडून मिळालेल्या आदेशानुसार आज प्रजा हुकूमशहा विरोधात बंड पुकारणार आहे . बिग बॉसने हुकूमशाही मोडीत काढण्यासाठी प्रजेला काही टास्क दिले . कारण , जेव्हा प्रजा बंड करते तेव्हा हुकूमशाही संपुष्टात येते . टास्कनुसार प्रजेने हुकुमशहाच्या किमान पाच पोस्टरवर काळा रंग फासणे , हुकूमशहाचा पुतळा नष्ट करणे , हुकूमशहाच्या डोक्यावर पाणी ओतणे , हुकुमशहाच्या विशेष रूममध्ये जाऊन स्मोक बॉम्ब फोडणे या गोष्टी करणे अपेक्षित आहे . ज्यामध्ये आज बिग बॉस मराठीच्या घरात नंदकिशोर म्हणजेच हुकुमशहाच्या घरामध्ये लागलेल्या पोस्टरवर काळा रंग फासताना आस्ताद मेघाला पकडणार आहे . तसेच मेघाकडे असलेली शाई देखील हुकूमशहाचे रक्षक जप्त करणार आहेत . त्यामुळे आता हा टास्क कसा पूर्ण होईल ? तसेच मेघा आणि शर्मिष्ठाला आज शिक्षादेखील होणार आहे ज्यावरून प्रजा आणि हुकूमशहा तसेच त्यांचे रक्षक यांच्यामध्ये बरेच वाद होताना दिसणार आहेत . या प्रकारामुळे संपूर्ण प्रजा एकत्र येऊन बंड पुकारणार आहे . Big Boss Marathi : महेश मांजरेकरांनाही वाटली ‘हुकूमशहा’ची लाज सई आणि रेशम मिळून कसा पुतळा नष्ट करतील , स्मोक बॉम्ब कसा फोडतील , सई डोक्यावर पाणी ओतण्यामध्ये यशस्वी होईल का हे पाहणं औत्सुक्याचं ठरेल .


रिओ ऑलिम्पिक स्पध्रेत ब्राझीलचा पुरुष फुटबॉल संघ एकीकडे चाचपडत असताना महिला संघाने प्रेक्षकांची मने जिंकली . मंगळवारी रात्री उशिरा झालेल्या उपांत्य फेरीच्या लढतीत कडव्या संघर्षांनंतरही ब्राझीलच्या महिलांना स्वीडनकडून पराभव पत्करावा लागला . निर्धारित वेळेनंतर अतिरिक्त ३० मिनिटांच्या खेळातही सामना गोलशून्य बरोबरीत सुटल्यामुळे पेनल्टी शूटआऊटचा निर्णय घेण्यात आला . त्यामध्ये स्वीडनने ४ - ३ अशी बाजी मारली . जेतेपदासाठी त्यांच्यासमोर जर्मनीचे आव्हान असेल . जर्मनीने लंडन ऑलिम्पिकमधील कांस्यपदक विजेत्या कॅनडाला २ - ० असे नमवले . ब्राझीलच्या आक्रमणाला अभेद्य बचावाचे प्रत्युत्तर देऊन स्वीडनने उपांत्य फेरीतील चुरस वाढवली . संपूर्ण सामन्यात ब्राझील वरचढ वाटत होता , परंतु स्वीडनची बचावफळी ओलांडण्यात त्यांना अपयश आले . स्वीडनच्या गोलरक्षक लिंडाहल हेडव्हिगने यजमानांचे अनेक प्रयत्न हाणून पाडल्यामुळे सामन्याची उत्सुकता अधिक ताणली होती . शूटआऊटमध्ये स्वीडनकडून लोट्टा शेलिन , कॅरोलीन सेगेर , नीला फिशर व लिसा डॅहलक्वीस्टने गोल केले , तर ब्राझीलकडून मार्टा , अॅल्व्हेस अँड्रेसा व राफेली यांना गोल करता आले .


इंजिनिअरींग केले की गलेलठ्ठ पगाराची नोकरी मिळते त्यामुळे मध्यंतरी तरुणांनी मोठ्या प्रमाणात या क्षेत्राकडे धाव घेतली . मधल्या काळात इंजिनिअरची संख्या जास्त झाल्याने आणि नोकरीच्या संधी कमी झाल्याने इंजिनिअर्सनी घरी बसण्याची किंवा कमी पगारावर काम करण्याची वेळ आली होती . मात्र आता या सर्वांसाठी एक खुशखबर आहे . इंजिनिअर्सना देशभरात मोठ्या प्रमाणात संधी उपलब्ध होणार असल्याचे समजले आहे . बड्या कंपन्यांमध्ये जवळपास ३० हजार जागांची भरती करण्यात येणार आहे . यासाठी तरुणांना प्रवेश परीक्षा आणि मुलाखतींना सामोरे जावे लागणार आहे . यामध्ये विविध शाखांतील इंजिनिअरला संधी मिळणार आहेत . डिलिव्हरी सर्विस , ग्राहक सेवा केंद्र , आणि कंपनी इंजिनिअर्सच्या माध्यमातून या नोकऱ्या उपलब्ध होणार असल्याचे सांगण्यात आले आहे . एचसीएल या बड्या आयटी कंपनीकडून आगामी काळात २५ ते ३० हजार नोकऱ्या देण्यात येणार आहेत . टीसीएसकडूनही आणखी ४० टक्के नवीन नोकरीच्या संधी उपलब्ध होणार आहेत . देशातील विविध ठिकाणी या नोकऱ्या उपलब्ध असल्याने बेरोजगार असलेल्या तरुणांसाठी आणि कमी पगारावर काम करणाऱ्यांसाठी ही निश्चितच चांगली संधी ठरेल . यामध्ये अनुभवी आणि फ्रेशर अशा दोघांनीही संधी असेल असे सांगण्यात येत आहे . बऱ्याच काळानंतर इतक्या मोठ्या प्रमाणात भरती होणार असल्याने तरुणांसाठी ही निश्चितच अतिशय आनंदाची बाब आहे .


बॉलिवूडचा अतरंगी अभिनेता म्हणून ओळखला जाणारा अभिनेता रणवीर सिंग नेहमीच चर्चेत असतो . विविध कार्यक्रमांना त्याची हजेरी आणि हरहुन्नरी स्वभाव यांमुळे प्रसारमाध्यमांच्याही त्याच्यावर नजरा असल्याचं पाहायला मिळालं आहे . अशा या अभिनेत्याचा नुकताच वाढदिवस झाला . वाढदिवसाच्या निमित्ताने त्याच्यावर सर्वांनी शुभेच्छांचा वर्षाव केला . पण , आणखी एका कारणामुळे रणवीरचा हा वाढदिवस खास होता . ते कारण , म्हणजे त्याच्या मेणाच्या पुतळ्याचं अनावरण . पॅरिसमधील ग्रेव्हां ( Grévin in Paris ) येथे त्याचा मेणाचा पुतळा उभारण्यात आला असून , त्याच्या वाढदिवसाच्या निमित्ताने या पुतळ्याचं अनावरण करण्यात आलं . रणवीरचा हा पुतळा मात्र बऱ्याच जणांच्या पसंतीस उतरला नाही . त्याचं मुख्य कारण म्हणजे हा पुतळा रणवीरचा असल्याचं लक्षातच येत नाहीये . खरंच हा पुतळा कोणत्याच प्रकारे रणवीरचा वाटत नाहीये . सोशल मीडियावर तर अनेकांनी हा पुतळा नृत्यदिग्दर्शक शामक दावरचा असल्याचं म्हटलं आहे . तर काहींनी त्याला खिलाडी कुमारचं नाव दिलं आहे . एका अर्थी त्याच्या या पुतळ्यावरुन खिल्ली उडवली जात असल्याचं पाहायला मिळत आहे . वाचा : ‘या’ अभिनेत्याची मुलगी शाहिद कपूरला मानत होती पती अभिनेता शाहरुख खान आणि ऐश्वर्या राय बच्चन यांच्यानंतर ग्रेव्हांमध्ये मेणाचा पुतळा उभारला जाणारा रणवीर हा तिसरा बॉलिवूड सेलिब्रिटी ठरला आहे . दरम्यान , रणवीरची या पुतळ्याविषयी काय प्रतिक्रिया असणार हे जाणून घेण्यासाठीच अनेकांना उत्सुकता लागून राहिली आहे . पुतळ्याच्या बाबतीत झालेला हा सर्व प्रकार वगळता रणवीरचा वाढदिवस मोठ्या उत्साहात साजरा झाल्याचं पाहायला मिळालं . वाढदिवसाच्या निमित्ताने त्याने अॅस्टन मार्टिन ही महागडी कार विकत घेतली असून , तथाकथित प्रेयसी दीपिकासोबत तो या कारमधून राइडलाही गेल्याचं पाहायला मिळालं . रणवीर सध्या संजय लीला भन्साळी यांच्या ‘पद्मावती’ या चित्रपटामध्ये व्यस्त असून , या चित्रपटातून तो अलाउद्दीन खिल्जीच्या भूमिकेत झळकणार आहे . भन्साळींच्या या चित्रपटातून रणवीर - दीपिका पुन्हा एकदा स्क्रीन शेअर करणार असल्यामुळे या चित्रपटाबद्दल प्रेक्षकांमध्ये उत्सुकतेचं वातावरण पाहायला मिळत आहे .


संशोधकांनी नव्या संयुगाचा शोध लावला असून त्यामुळे कर्करोगाच्या पेशींवर थेट परिणाम होत आहे . त्यामुळे कर्करोगाचा विनाश करणे शक्य असल्याचा दावा संशोधकांनी केला आहे . या संयुगामुळे कर्करुग्णांवर वेगवान आणि परिणामकारक उपचार करणे शक्य होणार असल्याचे संशोधकांचे म्हणणे आहे . नव्या उपचार पद्धतीचा शोध संशोधकांनी अमेरिकेतील अल्बर्ट आइन्स्टाइन वैद्यक महाविद्यालयात लावला असून ती अतितीव्र मायलॉईड ल्युकायेमिया पेशींवर आघात करते . या संयुगाचे नाव बीटीएसए १ असे आहे . हे संयुग कर्करोगामुळे शरीरात अनियंत्रित वाढणाऱ्या पेशींना रोखते . बीटीएसए १ हे संयुग अप्रत्यक्षरीत्या कर्करोग पेशींवर हल्ला करते . काही औषधे या संयुगाला साहाय्यभूत ठरतात , असा दावाही संशोधकांनी केला आहे . हे संयुग कर्करोगाला शिक्षा देण्यासाठी सदैव कार्यरत असते . पेशींना सदैव शक्ती देण्याचे काम हे संयुग करते . बीएएक्स रेणूंवर कर्करोगाच्या पेशी हल्ला करतात . मात्र , त्याच वेळी बीटीएसए १ हे संयुग सक्रिय होते , असेही संशोधकांनी सांगितले . नव्याने शोधलेले हे संयुग बीएएक्स रेणूंना मागे टाकून कर्करोगाच्या पेशींवर हल्ला करते , असे अल्बर्ट आइन्स्टाइन वैद्यक महाविद्यालयातील साहाय्यक प्राध्यापक एव्हरिपीडिस गॅव्होथेओटिस यांनी सांगितले .


लंडन : धावांचा मोठा डोंगर उभा करूनही चॅम्पियन्स करंडकात भारताला श्रीलंकेकडून पराभावाला सामोरे जावे लागले होते . त्यामुळे आज ( रविवार ) होत असलेल्या दक्षिण आफ्रिकेविरुद्धचा सामना भारतासाठी महत्त्वाचा ठरला आहे . या पार्श्वभूमीवर भारताने चांगली कामगिरी केली असून प्रथम फलंदाजी करणाऱ्या दक्षिण आफ्रिकेला 191 धावांत रोखण्यात भारताला यश मिळाले आहे . आज नाणेफेक जिंकून भारताने प्रथम क्षेत्ररक्षण करण्याचा निर्णय घेतला . फलंदाजीसाठी मैदानात उतरलेल्या दक्षिण आफ्रिकेने चांगली सुरुवात केली . आघाडीच्या फलंदाजांनी 76 धावांची भागीदारी केली . मात्र अश्विनच्या गोलंदाजीवर अठराव्या षटकात हशीम आमला ( 54 चेंडूत 35 धावा ) बाद झाला . त्यानंतर क्विंटन डी कॉकशिवाय ( 72 चेंडूत 53 धावा ) अन्य कोणीही मैदानावर फार काळ तग धरू शकले नाही . फाफ दू प्लेसिस 50 चेंडूत 36 धावा तर एबी डिव्हीलियर्सही 12 चेंडूत 16 धावा करून बाद झाला . त्यानंतर तळातील तब्बल पाच फलंदाजांना वैयक्तिक दोन आकडी धावांपर्यंत पोहोचता आले नाही . तर जीन पॉल ड्युमिनी 20 धावा करून नाबाद राहिला . भारताच्या वतीने भुवनेश्वर कुमार आणि जसप्रित बुमराह यांनी प्रत्येकी दोन बळी घेतले . तर रविचंद्रन अश्विन , हार्दिक पंड्या आणि रवींद्र जडेजा यांनी प्रत्येकी एक बळी घेतला . चॅम्पियन्स करंडकातील आपले अस्तित्व कायम ठेवण्यासाठी आणि उपांत्य फेरीत प्रवेश करण्यासाठी भारताला आजचा सामना जिंकणे आवश्यक आहे . त्याचप्रमाणे दक्षिण आफ्रिकेलाही हा सामना जिंकणे आवश्यक आहे . या सामन्यात पराभूत होणारा संघ या मालिकेतून बाहेर पडणार आहे .


फिफा U - 17 विश्वचषकात भारताला पहिल्याच सामन्यात पराभवाचा सामना करावा लागला . घरच्या मैदानावर खेळणाऱ्या भारतीय संघाला अमेरिकेच्या संघाने ३ - ० अशी मात करत , भारतीय संघाच्या मर्यादा स्पष्ट केल्या . भारतीय संघाचे प्रशिक्षक लुईस नोर्टन मोतोस यांनी संघाच्या कामगिरीवर आपली नाराजी व्यक्त केली . अवश्य वाचा – Live U 17 World Cup Football – पहिल्याच सामन्यात भारताच्या पदरी पराभव , अमेरिका ३ - ० ने विजयी दुसऱ्या सत्रात अखेरच्या मिनीटांमध्ये अनवर अलीकडे भारताचा पहिला गोल झळकावण्याची चांगली संधी आली होती . मात्र या संधीचा फायदा उचलण्यात आमचा संघ कमी पडला , आणि अमेरिकेने ही संधी साधत तिसरा गोल झळकावला आणि आम्ही मागे पडलो . सामना संपल्यानंतर प्रशिक्षक लुईस भारतीय संघाच्या कामगिरीबद्दल बोलत होते . ज्या पद्धतीने भारतीय संघाने अमेरिकेसारख्या बलाढ्य संघाला लढत दिली त्याबद्दल मी आनंदी आहे . अमेरिका आणि आमच्या खेळात मोठी तफावत होती , या गोष्टीचा आम्हाला मोठा फटका बसला , लुईस पत्रकारांशी बोलत होते . जर भारतीय संघाने मिळालेल्या संधीचा लाभ उचलत पहिला गोल झळकावला असता , तर अमेरिकेच्या संघावर याचा विपरीत परिणाम झाला असता . मात्र आमचे खेळाडू तो गोल करण्यात अपयशी ठरले . मात्र पहिल्या सामन्यात भारतीय संघ ज्या तडफेने खेळलाय , ते पाहता पुढच्या सामन्यात त्यांच्याकडून चांगल्या कामगिरीची अपेक्षा असल्याचंही भारतीय प्रशिक्षकांनी नमूद केलं . भारत विरुद्ध अमेरिका या सामन्याला नवी दिल्लीच्या जवाहरलाल नेहरु मैदानावर ४६ हजार प्रेक्षकांची उपस्थिती होती . प्रत्येक सामन्यात घरच्या प्रेक्षकांचा पाठींबा हा अत्यावश्यक असतो , त्यामुळे आगामी सामन्यांमध्येही भारतीय प्रेक्षक आपल्या संघाला पाठींबा देण्यासाठी मैदानात उतरतील अशी आशा प्रशिक्षक लुईस यांनी व्यक्त केली .


भारताचा नेमबाज जितू राय याने दिल्लीत सुरू असलेल्या जागतिक नेमबाजी विश्वचषक स्पर्धेत ५० मी एअर पिस्तुलमध्ये सुवर्ण पदकाची कमाई केली . तर अमनप्रीत सिंग याने स्पर्धेत दुसरे स्थान पटकावत रौप्य पदकावर नाव कोरले आहे . जितू रायचे या स्पर्धेतील हे दुसरे पदक ठरले आहे . मंगळवारी जितू रायने १० मी एअर पिस्तुलमध्ये कांस्य पदकाची कमाई केली होती . त्यानंतर आज ५० मी एअर पिस्तूल प्रकारात जितूने आपल्या सर्वोत्तम कामगिरीचा नजराणा पेश करत सुवर्ण पदकाला गवसणी घातली . तर अमनप्रीतने विश्वचषक स्पर्धेच्या पदार्पणातच रौप्यपदक जिंकण्याची किमया केली . अमनप्रीतला २२६ . ९ गुणांसह दुसरे स्थान मिळाले . इराणचा नेमबाज वाहिद गोल्खांदन २०८ गुणांसह कांस्य पदकाचा मानकरी ठरला . तत्पूर्वी , स्पर्धेच्या पात्रता फेरीत अमनप्रीत ५६१ गुणांसह जितू रायपेक्षा आघाडीवर होता . जितू रायला पात्रता फेरीत ५५९ गुण मिळाले होते . मात्र , मुख्य लढतीत जितू रायने आपल्या अनुभवाच्या जोरावर अप्रतिम कामगिरी केली आणि ‘सुवर्ण’वेध घेतला . जितू रायच्या तिजोरीत आता विश्वचषक स्पर्धेची एकूण ९ पदके जमा झाली आहेत . यात यंदाच्या स्पर्धेतील दोन पदकांचाही समावेश आहे . जितूने रिओ ऑलिम्पिक स्पर्धेतही लक्षवेधी कामगिरी करत अंतिम फेरीत प्रवेश केला होता . मात्र स्पर्धेत जितूला आठव्या स्थानावर समाधान मानावे लागले होते . यंदाच्या विश्वचषक स्पर्धेत १० मी एअर पिस्तुलमध्ये कांस्यपदकासह मिश्र दुहेरीत देखील जितू रायने महिला नेमबाद हिना सिंग हिच्यासोबत सुवर्णपदक पटकावले . जितू राय आणि हिना सिंग यांनी मिश्र प्रकारातील १० मीटर एअर पिस्तूल स्पर्धेच्या अंतिम लढतीत जपानच्या जोडीचा पराभव केला होता .


मराठी चित्रपटसृष्टीतील प्रसिद्ध जोड्यांमध्ये अभिनेता आदिनाथ कोठारे आणि त्याची अभिनेत्री पत्नी उर्मिला कानेटकर कोठारे यांचे नाव आवर्जून घेतले जाते . अनेकांना ‘कपल गोल्स’ देणाऱ्या या जोडप्याच्या लग्नाला पाच वर्षे उलटली असून , आता लवकरच त्यांच्या घरी पाळणा हलणार आहे . उर्मिला सध्या गरोदरपणातील प्रत्येक दिवसाचा आनंद घेताना दिसतेय . नुकतेच तिचे महाराष्ट्रीय आणि पाश्चिमात्य पद्धतीने डोहाळ जेवण आणि बेबी शॉवर झाले . वाचा : जाणून घ्या , सिद्धार्थ - सोनाक्षीच्या ‘इत्तेफाक’ची पहिल्या दिवसाची कमाई उर्मिलाच्या अत्यंत जवळच्या मैत्रिणी क्रांती रेडकर आणि फुलवा खामकर यांनी मिळून तिच्यासाठी ‘बेबी शॉवर’ पार्टीचे आयोजन केले होते . उर्मिला सोशल मीडियावर बऱ्यापैकी सक्रिय असून , तिने या दोन्ही कार्यक्रमातील काही मजेशीर फोटो आपल्या चाहत्यांसाठी पोस्ट केले होते . त्यानंतर आता या अभिनेत्रीने एक खास व्हिडिओ शेअर केला आहे . व्हिडिओच्या सुरुवातीला आदिनाथ – उर्मिला एकत्र केक कापताना असताना त्यांच्या आजूबाजूला जमलेल्या सर्व अभिनेत्री ‘कोणी तरी येणार येणार गं…’ हे गाणं म्हणताना दिसतात . विशेष म्हणजे हे गाणं म्हणताना अभिनेत्री सुकन्या कुलकर्णी मोने यांच्या चेहऱ्यावरचा उत्साह पाहण्याजोगा आहे . त्यानंतर सुकन्या तेवढ्यावरच नाही थांबल्या . तर व्हिडिओच्या शेवटी त्या ओढणीसोबत मजेशीर डान्स करतानाही दिसतात . एकंदरीत हा व्हिडिओ पाहता सर्वांनीच या पार्टीत बरीच धमाल केल्याचे दिसते . वाचा : जाणून घ्या , ‘बाहुबली’चा सेट उभारलेल्या १०० एकर जमिनीचे आता काय झाले ? बेबी शॉवर पार्टीमध्ये गुलाबी आणि निळ्या रंगांची थीम ठेवण्यात आली होती . यावेळी उर्मिलाने पिवळ्या रंगाचा ऑफ शोल्डर गाऊन घातला होता . या गाऊनमध्ये उर्मिला खूप गोड दिसत होती . क्रांती रेडकर , फुलवा खामकर , भार्गवी चिरमुले , अमृता खानविलकर , सोनाली खरे , सुकन्या कुलकर्णी मोने यांच्यासह अनेक अभिनेत्री या पार्टीला उपस्थित होत्या .


बीसीसीआयच्या Cricket Operations विभागाचे महाव्यवस्थापक साबा करीम यांनी दिवस - रात्र कसोटी सामन्यांसाठी बीसीसीआय सकारात्मक असल्याचं वक्तव्य केलं आहे . Cricbuzz या संकेतस्थळाला दिलेल्या मुलाखतीत साबा करीम यांनी हे संकेत दिले आहेत . “दिवस - रात्र कसोटी सामना खेळवण्यासाठी बीसीसीआय सकारात्मक विचार करत आहे . जर आपण मोठ्या पातळीवर जाऊन विचार केला तर आतापर्यंत सर्व सदस्यांनी दिवस - रात्र कसोटी सामना खेळलेला आहे . मात्र भारतानेच आतापर्यंत दिवस - रात्र कसोटी सामना खेळलेला नाही . या कारणामुळेच बीसीसीआय लवकरात लवकर दिवस - रात्र कसोटी क्रिकेट सामना भरवण्याच्या तयारीत आहे” , साबा करीम यांनी बीसीसीआयची बाजू स्पष्ट केली . भारताने आतापर्यंत स्थानिक क्रिकेटमध्ये गुलाबी रंगाच्या चेंडूवर सामना खेळवला आहे . आयसीसीशी संलग्न असणाऱ्या देशांपैकी कसोटी सामना खेळणाऱ्या पहिल्या ८ संघांनी आतापर्यंत दिवस - रात्र कसोटी खेळलेली आहे . मात्र भारत आणि श्रीलंकेने अजुनही आंतरराष्ट्रीय पातळीवर गुलाबी रंगाच्या चेंडूशी क्रिकेट खेळलेलं नाहीये . या कारणांमुळेच बीसीसीआय आता दिवस - रात्र कसोटी सामना खेळवण्याच्या विचारात असल्याचं समजतंय . यंदाच्या वर्षात ऑक्टोबर महिन्यामध्ये वेस्ट इंडिजचा संघ भारत दौऱ्यावर येणार आहे . या मालिकेत दोन्ही संघ २ कसोटी सामने खेळणार आहेत . त्यामुळे वेस्ट इंडिजविरुद्धच्या मालिकेत भारतीय संघ आपला पहिला दिवस - रात्र सामना खेळण्याची दाट शक्यता आहे . कसोटी सामन्यांना प्रेक्षकांकडून मिळणारा कमी प्रतिसाद लक्षात घेऊन आयसीसीसीने काही महिन्यांपूर्वी दिवस - रात्र कसोटी सामन्यांची घोषणा केली होती . दिवस - रात्र कसोटी सामना ठेवल्यास प्रेक्षक कसोटी सामन्यांनाही गर्दी करतील असा विश्वास आयसीसीने व्यक्त केला होता . त्यामुळे भारतात दिवस - रात्र कसोटी सामन्याला कधी मुहूर्त सापडतो याकडे सर्व क्रीडारसिकांचं लक्ष असणार आहे .


बॉलीवूडचा प्रसिद्ध निर्माता दिग्दर्शक करण जोहर याच्या ए दिल है मुश्किल चित्रपटाचा पहिला टीझर काही दिवसांपूर्वीच प्रदर्शित झाला . हा टीझर प्रदर्शित होताच याची सोशल मिडीयावर बरीच चर्चा झाली . या चित्रपटाद्वारे ऐश्वर्या राय बच्चन , रणबीर कपूर , फवाद खान आणि अनुष्का शर्मा हे चारही कलाकार पहिल्यांदाच एकत्र दिसणार आहेत . त्यांचे चाहते आणि मित्र परिवार या टीझरची बरीच प्रशंसा करत आहेत . पहिल्याच टीझरमधून चित्रपटातील गाणे प्रदर्शित करण्याची करणची युक्ती चांगलीच उपयुक्त ठरली आहे . ऐश्वर्या आणि रणबीरचा रोमॅण्टिक अंदाज या टीझरमध्ये पाहावयास मिळतो . या दोन्ही कलाकारांमधील केमिस्ट्री सध्या सर्वांच्याच चर्चेचा विषय बनली आहे . पण , या सर्व गोष्टीकडे लक्ष न देता अक्षय कुमार , रणवीर सिंग , आलिया भट , अभिषेक बच्चन आणि सिद्धार्थ मल्होत्रा या सर्वांनी टीझरची बरीच प्रशंसा केली . जज्बा चित्रपटाने बॉलीवूडमध्ये पुनर्पदार्पण केल्यानंतर ऐश्वर्या पहिल्यांदाच एखाद्या लव्ह स्टोरी असलेल्या चित्रपटात काम करताना दिसणार आहे . ऐश्वर्याचा विषय आला म्हणजे सलमान खानचे नाव आलेच पाहिजे . सलमानशी ब्रेक अप झाल्यानंतर ऐश्वर्या आयुष्यात बरीच पुढे गेली आहे . ती आपल्या संसारात रमली आहे . मात्र , अजूनही या दोघांबाबत चर्चा केली जाते . सध्या सलमान खान त्याचा भाऊ सोहेल खान याच्या निर्मिती संस्थेअंतर्गत बनलेल्या आगामी फ्रिकी अली चित्रपटाचे प्रमोशन करत आहे . त्यासाठी तो दुबईला गेला आहे . यावेळी एका पत्रकार परिषदेदरम्यान सलमानला तू करण जोहरच्या ए दिल है मुश्किल चित्रपटाचा टीझर पाहिलास का ? असा प्रश्न विचारण्यात आला . त्यावर सलमानने गूढ हास्य देत म्हटले की , मी तरी अजून पाहिलेला नाही , तुम्ही पाहिलात का ? इतके बोलून सलमानने तिथून काढता पाय घेतला . सलमानच्या या हास्यामागे नक्की काय दडलयं ते त्यालाच माहित . रणबीर कपूर , ऐश्वर्या राय बच्चन , अनुष्का शर्मा आणि अभिनेता फवाद खान अशी तगडी स्टारकास्ट ‘ए दिल है मुश्किल’च्या निमित्ताने प्रेक्षकांच्या भेटीला येणार आहे . त्यामुळे यंदाच्या दिवाळीच्या सुट्टीची रंगत वाढवण्यात करणचा ‘ए दिल है मुश्किल’ किती यशस्वी ठरतो हे येणाऱ्या काळातच ठरेल .


बॉलिवूड अभिनेत्री मनीषा कोईराला अनेक वर्षांपासून सिनेसृष्टीपासून लांब होती . पण आता ती लवकरच संजय दत्त याच्या आयुष्यावर आधारीत सिनेमात नर्गीस यांची व्यक्तिरेखा साकारणार आहे . या सिनेमातून ती हिंदी सिनेमात पुनरागमन करायला सज्ज झाली आहे असे म्हटले तरी वावगे ठरणार नाही . २०१२ मध्ये नवऱ्याशी घटस्फोट घेतल्यानंतर मनीषाला आता आई बनायचे आहे . प्रसारमाध्यमांमध्ये येत असलेल्या माहितीनुसार मनीषा लवकरच एक मुलगी दत्तक घेणार आहे . याबद्दल जेव्हा मनीषाला विचारण्यात आले तेव्हा तिने सांगितले की , या डिसेंबरपर्यंत माझ्या आयुष्यात सगळे काही ठीक होईल . मी अनेक दिवसांपासून थोडी अस्वस्थ होते . पण आता सगळे काही सुरळीत पार पडत आहे . असे असतानाच एक मुलगी दत्तक घेण्याचा मी विचार करत आहे . सगळे काही सुरळीत पार पडेल अशीच आशा मला वाटत आहे . माझे आयुष्य त्या मुलीच्या अवती - भवतीच फिरावे असे मला वाटते . मी माझ्या आयुष्यातल्या या टप्यासाठी खूप उत्साही आहे आणि मी या आनंदासाठी फार काळ वाट पाहू शकत नाही . आतापर्यंत अनेक कलाकारांनी मुली दत्तक घेतल्या आहेत . सुश्मिता सेनने दोन मुलींना दत्तक घेतले होते . तर तिच्यासोबतच रविना टंडण हिनेही वयाच्या २१ व्या वर्षी दोन मुलींना दत्तक घेतले होते . याशिवाय कुणाल कोहली , सुभाष घई , निलम , सलीम खान , मिथुन चक्रवर्ती यांनीही मुल दत्तक घेताना मुलीलाच प्राधान्य दिले होते . संजय दत्तच्या आईचा म्हणजेच नर्गिसचा कर्करोगामुळे मृत्यू झाला . मनीषानेही तिच्या वैयक्तिक आयुष्यात कर्करोगाशी झुंज दिली आहे . त्यामुळे नर्गिसच्या भूमिकेला मनीषा न्याय देईल असं हिरानींना वाटतंय . मनीषाबरोबर परेश रावल सुनील दत्तच्या भूमिकेत तर रणबीर कपूर संजय दत्तच्या भूमिकेत असणार आहे . तसंच दिया मिर्झा मान्यताच्या भूमिकेत दिसेल . मनीषाने आतापर्यंत संजय दत्तसोबत ‘कारतूस’ , ‘यलगार’ , ‘सनम’ , ‘अचानक’ , ‘बागी’ या सिनेमांत काम केले आहे .


सकाळी उठल्यानंतर पोट साफ झाले नाही तर संपूर्ण दिवसभर एकप्रकारची अस्वस्थतता जाणवते . कुठल्याही आजाराची सुरुवात पोटापासून होते असे म्हटले जाते . पोट साफ नसेल तर दुसऱ्या आजारांचीही लागण होते . त्यामुळे पोट साफ ठेवण्यासाठी या पाच गोष्टी खूप महत्वाच्या आहेत . – पोट साफ ठेवण्यासाठी सफरचंद खाणे खूप उपयुक्त ठरू शकते . एका सफरचंदात ४ . ५ ग्रॅम फायबर असते . तुमची पचन क्रिया व्यवस्थित ठेवण्यात फायबर महत्वाची भूमिका बजावते . – पोटाच्या आरोग्यासाठी संत्र सुद्धा खूप उपयुक्त आहे . एका संत्र्यामध्ये ४ ग्रॅम फायबर असते तसेच त्यामध्ये कॅलरीचा स्तरही खूप कमी असतो . क जीवनस्तव असलेले संत्र खाल्ल्यानंतर तुमची रोगप्रतिकारक शक्ति सुद्धा खूप वाढते . संत्र्यामध्ये फ्लेवेनॉल असते . संत्र तुमच्या त्वचेसाठी सुद्धा खूप महत्वपूर्ण आहे . – पॉपकॉर्न सुद्धा पोटाच्या स्वच्छतेसाठी महत्वपूर्ण आहे . एक कप पॉपकॉर्नमध्ये १ ग्रॅम फायबर असते . – अपचनाचा त्रास असेल तर ओट्सही उपयुक्त ठरु शकतात . एक कप ओट्समध्ये दोन ग्राम सोल्यूबल आणि इनसोल्यूबल फायबर असते . पोटाला तंदुरुस्त ठेवण्यामध्ये ओट्स उपयुक्त ठरु शकतात . – एलोवेराचा उपयोग लोक त्वचेच्या आणि केसांच्या सौंदर्यासाठी करतात . पण ते तुमच्या पोटाच्या आरोग्यासाठीही उपयुक्त आहे . एलोवेराच्या सेवनानंतर पोटाचे विकार दूर होऊ शकतात .


कर्नाटकातील ‘हंपी’ हे गाव आपल्यापैकी बहुतेकांना माहीत असेल . मात्र , प्रकाश कुंटे दिग्दर्शित आगामी चित्रपटाचं नावच ‘हंपी’ आहे . स्वरूप समर्थ एण्टरटेनमेन्टच्या योगेश निवृत्ती भालेराव आणि डिजिटल डिटॉक्स यांनी या चित्रपटाची निर्मिती केली असून चैतन्य गिरीश अकोलकर यांनी प्रस्तुती केली आहे . दिवाळीनंतर ३ नोव्हेंबर रोजी हा चित्रपट प्रदर्शित होणार आहे . दरम्यान या चित्रपटाचा पहिला टीजर नुकताच सोशल मीडियावर लाँच करण्यात आला आहे . वाचा : जाणून घ्या सलमान - संजूबाबाच्या त्या ‘सिक्रेट’ भेटीनंतर काय घडले… या टीजरमध्ये कन्नड रिक्षावाल्याच्या भूमिकेत असेलला अभिनेता प्रियदर्शन जाधव वेलकम टू ‘हंपी’ असं म्हणताना दिसतो . अत्यंत मजेशीर अशा या टीजरने चित्रपटाविषयी उत्सुकता निर्माण केली आहे . अभिनेत्री सोनाली कुलकर्णी , प्राजक्ता माळी , ललित प्रभाकर अशी उत्तम कलाकार मंडळी या चित्रपटात पहायला मिळणार आहेत . एका मुलीचा भावनिक प्रवास या आशयसूत्रावर हा चित्रपट बेतला आहे . चित्रपटाची कथा , पटकथा आणि संवाद अदिती मोघेचे असून , सिनेमॅटोग्राफर म्हणून अमलेंदु चौधरी यांनी काम पाहिले आहे . वाचा : आदित्य पांचोली आणि झरीना वहाबने कंगनाला पाठवली मानहानीची नोटीस प्रकाश कुंटेने या पूर्वी ‘कॉफी आणि बरंच काही’ , ‘अँड जरा हटके’ असे दमदार चित्रपट केले आहेत . त्यामुळे ‘हंपी’ या चित्रपटातून प्रकाश पुन्हा नवं काहीतरी घेऊन येणार हे नक्की !


पालकांनो लक्ष द्या ! तुम्ही तुमच्या पाल्यांना त्यांच्या मित्र - मैत्रिणींसह जास्त वेळ घालवू दिल्यास प्रौढावस्थेत ते निरोगी राहण्याची शक्यता अधिक असल्याचा दावा एका अभ्यासातून करण्यात आला आहे . हा अभ्यास सायकोलॉजिकल सायन्स या नियतकालिकात प्रसिद्ध करण्यात आला आहे . यामध्ये जी मुले बालपणात आपल्या मित्रांसोबत जास्त वेळ व्यतीत करतात त्यांना तिशीत रक्तदाबाचा त्रास कमी होत असल्याचे आढळून आले आहे . बालपणातील सामाजिक सहवासाचा काही प्रमाणातील संरक्षणात्मक प्रभाव प्रौढावस्थेत आपल्या आरोग्यावर होतो , असे अमेरिकेतील टेक्सस टेक विद्यापीठाच्या जेनी कंडिफ यांनी सांगितले . यापूर्वीच्या अभ्यासात प्रौढ व्यक्तीच्या सामाजिक आयुष्याचा , जवळच्या नाते संबंधांचा दय़ रोगांशी संबंधित असल्याचे आढळले होते . आरोग्यावर अशाच प्रकारचा परिणाम बालपणात देखील आढळतो का नाही यावर संशोधकांनी अभ्यास केला . यासाठी संशोधकांनी २६७ व्यक्तींच्या माहितीची चाचणी केली . यावेळी पालकांनी आपल्या पाल्यांनी सहा वर्षांच्या वयापासून १६ वर्षांच्या वयापर्यंत मित्रपरिवारासोबत दर आठवडय़ाला सरासरी किती वेळ घालवला हे सांगितले . या अभ्यासात व्यक्तींच्या व्यक्तिमत्त्वाबाबतच्या माहितीचादेखील समावेश आहे . पौंगडावस्थेत आणि बालपणात जे लोक मित्रपरिवारसह जास्त वेळ घालवतात त्यांना मध्यम वयात निरोगी रक्तदाब असतो असे या विश्लेषणात आढळले आहे .


टेलिव्हीजन विश्व आणि चित्रपटांची लखलखती दुनिया यामध्ये आता फारसा फरक राहिलेला नाही . रुपेरी पडद्यावरील कलाकारांप्रमाणेच टेलिव्हीजनवरील काही कलाकार जोड्यांनाही प्रेक्षकांनी अक्षरशः उचलून धरले आहे . त्यापैकीच एक जोडी म्हणजे अभिनेत्री साक्षी तन्वर आणि अभिनेता राम कपूर . सोनी वाहिनीवर काही वर्षांपूर्वी प्रदर्शित झालेल्या ‘बडे अच्छे लगते है’ या मालिकेद्वारे ही जोडी प्रेक्षकांच्या भेटीला आली होती . तेव्हापासूनच त्यांनी पडद्यावर साकारलेली पात्र अनेकांच्याच मनात घर करुन आहेत . साक्षीने साकारलेली ‘प्रिया’ आणि राम कपूरच्या अभिनयाने सजलेली त्याची ‘राम’ ची भूमिका प्रचंड लोकप्रिय झाली होती . किंबहुना , आजही या भूमिकांना पसंत केले जात आहे . हीच सुपरहिट जोडी पुन्हा एकदा प्रेक्षकांच्या भेटीला येणार आहे . त्यामुळे राम आणि साक्षीची ऑनस्क्रिन केमिस्ट्री पाहण्यासाठी प्रेक्षकांमध्येही उत्सुकता पाहायला मिळत आहे . वाचाः हेजल बद्दलच्या या गोष्टी तुम्हाला माहित आहेत का ? ‘डेलीसोप क्वीन’ म्हणून ओळखल्या जाणाऱ्या एकता कपूरच्या एका वेब सिरीजद्वारे ही जोडी प्रेक्षकांच्या भेटीला येणार आहे . ट्विटरद्वारे या बातमीवर शिक्कामोर्तब करण्यात आले आहे . तसेच ‘डीएनए’ या इंग्रजी वृत्तपत्राला दिलेल्या एका मुलाखतीमध्ये साक्षीने आपण या वेब सिरीजच्या चित्रीकरणाला सुरुवात केली असून ‘डिजिटल’ क्षेत्रात पदार्पण करण्यासाठी उत्सुक असल्याचे सांगितले आहे . या वेब सिरीजमधील भूमिकेविषयी विचारले असता साक्षीने कोणत्याही प्रकारची माहिती देण्यास नकार दिला . पण , या वेब सिरीजच्या कथानकाबद्दल तिने काही प्रमाणात माहिती दिली . ‘दोन व्यक्तींना कधीही आणि कुठेही प्रेम होऊ शकते’ , या एका ओळीतच साक्षीने या वेब सिरीजच्या कथानकाबद्दल माहिती देताना सांगितले . त्यामुळे या वेब सिरीजबद्दलची उत्सुकता आणखीनच शिगेला पोहोचली आहे असेच म्हणावे लागेल . अभिनेत्री साक्षी तन्वरने तिच्या आजवरच्या कारकीर्दीमध्ये टेलिव्हीजन विश्वामध्ये विविध मालिकांद्वारे प्रेक्षकांच्या मनात स्थान मिळविले आहे . ‘कहानी घर घर की’ पासून ते अगदी हल्ली हल्लीच्याच ‘२४’ या मालिकेच्या दुसऱ्या पर्वापर्यंत या अभिनेत्रीने विविध धाटणीच्या भूमिकांना न्याय दिला आहे . इतकेच नव्हे , तर साक्षीने विविध चित्रपटांमध्येही काही भूमिका साकारल्या आहेत . अभिनेता आमिर खानच्या आगामी ‘दंगल’ या चित्रपटातही साक्षी तन्वर कुस्तीपटू महावीर सिंग यांच्या पत्नीच्या म्हणजेच रुपेरी पडद्यावरील आमिरच्या पत्नीच्या भूमिकेत झळकणार आहे . साक्षीने ‘कट्यार काळजात घुसली’ या चित्रपटातही एक भूमिका साकारली होती . त्यामुळे एका नव्या प्रेक्षकवर्गासमोर साक्षी आणि रामची ही जोडी प्रभाव पाडण्यात यशस्वी होणार का ? हे येत्या काळात कळेलच .


या वर्षअखेरीस होणाऱ्या ऑस्ट्रेलिया दौऱ्यात भारत दिवस - रात्र कसोटी खेळणार नाही , असे भारतीय क्रिकेट नियामक मंडळाने ( बीसीसीआय ) सोमवारी क्रिकेट ऑस्ट्रेलियाला अधिकृतरीत्या कळवले . गेली दोन वर्षे ऑस्ट्रेलिया दौरा करणारा प्रत्येक संघ ऑस्ट्रेलियात दिवस - रात्र कसोटी खेळतोच असे चित्र आहे ; पण भारत दिवस - रात्र कसोटी खेळणार नाही , यावर " बीसीसीआय ' ठाम राहिले आहे . क्रिकेट ऑस्ट्रेलियाने दौऱ्यातील ऍडलेड येथे होणारा पहिलाच कसोटी सामना दिवस - रात्र खेळवण्याची तयारी केली होती . भारतीय संघाचे मुख्य प्रशिक्षक रवी शास्त्री यांनीच या दिवस - रात्र कसोटीस विरोध केला होता . दिवस - रात्र कसोटी सामना खेळण्यासाठी किमान अठरा महिने तयारी करावी लागेल , असे कारण देत शास्त्री यांनी आपला विरोध व्यक्त केला होता . " अजून एक वर्षाने आम्ही दिवस - रात्र कसोटी सामना खेळू , असे प्रशासक समितीने कळवले असल्यामुळे आम्ही ऑस्ट्रेलिया दौऱ्यात दिवस - रात्र कसोटी खेळू शकत नाही . सर्व सामने लाल चेंडूवरच खेळविले जातील , ' असे बीसीसीआयने क्रिकेट ऑस्ट्रेलियाला पाठवलेल्या पत्रात नमूद करण्यात आले आहे . भारतात दुलिप करंडकाचे सामने दिवस - रात्र खेळविले जात असले तरी , संघातील नियमित सदस्य असणाऱ्या चेतेश्वर पुजारा , मुरली विजय यांनाच गुलाबी चेंडूने खेळायची सवय आहे . ऑस्ट्रेलियाने मात्र मायदेशात खेळला गेलेला प्रत्येक दिवस - रात्र सामना जिंकला आहे .


अभिनेत्री कतरिना कैफ आपल्या आगामी ‘जग्गा जासूस’ चित्रपटासाठी चर्चेत आहे . कारण बऱ्याच कालावधीनंतर तिचा पूर्वाश्रमीचा प्रियकर रणबीर कपूरसोबत ती पडद्यावर भूमिका साकारताना दिसणार आहे . त्यामुळे सोशल मीडिया , कार्यक्रम आणि मुलाखतींमधून ती चित्रपटाचे जोरदार प्रमोशन करताना दिसतेय . दरम्यान , कतरिनाचा एक फोटो सध्या सोशल मीडियावर खूप चर्चेत असून , हा फोटो पाहून तुम्हीही आश्चर्यचकीत व्हाल . लिबियाचे माजी हुकूमशहा मुअम्मर गद्दाफी यांच्यासोबतचा कतरिनाचा फोटो सध्या सोशल मीडियावर अनेकांचे लक्ष वेधतोय . मॉडेल शमिता सिंघाने हा फोटो तिच्या इन्स्टाग्राम अकाऊंटवर शेअर केलाय . या फोटोमध्ये गद्दाफीसोबत काही मॉ़डेल्सदेखील दिसत असून त्यामध्ये कतरिना कैफसुद्धा आहे . १५ वर्षांपूर्वीचा हा फोटो शेअर करत शमिताने कॅप्शन लिहिले की , ‘एका फॅशन शोसाठी १५ वर्षांपूर्वी आपण सगळे लिबियात होतो आणि गद्दाफी यांना भेटायची संधी मिळाली . मुलींनो… तुम्हाला लक्षात आहे का ? ’ या फोटोमध्ये अदिती गोवित्रीकर , आंचल कुमार आणि नेहा धुपियासुद्धा दिसत आहेत . हा फोटो काढला तेव्हा म्हणजेच १५ वर्षांपूर्वी हुकूमशहा मुअम्मर गद्दाफीची फार दहशत होती . गद्दाफी आपल्यासोबत महिला सुरक्षारक्षकांचा एक गट ठेवत असे ज्यांना ‘अॅमेझॉनियन्स’ असे म्हटले जायचे . ४२ वर्षांपर्यंत लिबियावर राज्य करणारे गद्दाफी यांची विद्रोहींनी गोळ्या झाडून हत्या केली होती . हा फोटो पाहिल्यानंतर कतरिनाची काय प्रतिक्रिया असेल हे पाहणे महत्त्वाचे ठरेल . वाचा : . . आणि ‘दीदीं’च्या आयुष्याचा सुरेल पट उलगडला ! कतरिना आणि रणबीरचा ‘जग्गा जासूस’ चित्रपट येत्या १४ जुलैला प्रेक्षकांच्या भेटीला येणार आहे . त्याचप्रमाणे आमिर खानच्या ‘ठग्स ऑफ हिंदोस्तान’ चित्रपटातही कतरिना भूमिका साकारणार आहे .


परिणीती चोप्रा आणि सिद्धार्थ मल्होत्राची जोडी पुन्हा एकदा ‘जबरियाँ जो़डी’ या चित्रपटाच्या माध्यमातून प्रेक्षकांच्या भेटीला येणार आहे . या रोमॅण्टिक कॉमेडी चित्रपटाचा फर्स्ट लूक नुकताच प्रदर्शित झाला असून सोशल मीडियावर त्याचीच जोरदार चर्चा आहे . एका सरप्राइज लग्नाची गोष्ट या चित्रपटातून सांगितली जाणार आहे . यामध्ये सिद्धार्थच्या भूमिकेचं नाव अभय तर परिणीतीच्या भूमिकेचं नाव बबली असं आहे . बिहारी बाबूची भूमिका साकारणाऱ्या सिद्धार्थने ट्विटरवर फर्स्ट लूक शेअर करताना लिहिलं की , ‘सरप्राइज पार्टी सुने हो ? . . ये सरप्राइज शादी है ! ’ पोस्टर आणि एकंदरीत दोघांचा लूक पाहून ही कथा नक्कीच रंजक असणार असा अंदाज व्यक्त केला जात आहे . वाचा : विनोदवीर भारत गणेशपुरे आणि सागर कारंडे पहिल्यांदाच एकत्र झळकणार चित्रपटात प्रशांत सिंद दिग्दर्शत ‘जबरियाँ जोडी’ या चित्रपटाचे बालाजी टेलिफिल्म्स आणि कर्मा मिडिया एंटरटेन्मेंट सह - प्रस्तुतकर्ते आहे . याआधी २०१४मध्ये प्रदर्शित झालेल्या ‘हसी तो फंसी’ या चित्रपटात सिद्धार्थ - परिणीतीने एकत्र काम केलं होतं . ही जोडी तेव्हाही प्रेक्षकांना खूप आवडली होती . तेव्हा आणखी एक अनोखी कथा घेऊन पुन्हा एकत्र येणाऱ्या या जोडीचा हा चित्रपट प्रेक्षकांना कितपत आवडतो हे पाहणं औत्सुक्याचं ठरणार आहे .


एरव्ही चित्रपटांना नको तेवढे कट्स सुचवून आपल्या मतायोग्य झाल्यानंतर प्रदर्शनासाठी हिरवा कंदील देणाऱ्या सेन्सॉर बोर्डाने त्यांच्या हातातले कापाकापीचे शस्त्र आणखीनच परजत थेट चित्रपटाच्या प्रदर्शनालाचा हात लावण्यास सुरुवात केली आहे . प्रकाश झा यांची निर्मिती असलेला , अलंकृता श्रीवास्तव दिग्दर्शित ‘लिपस्टिक अंडर माय बुरखा’ या चित्रपटाला नको ती कारणे देत थेट प्रमाणित करण्यासच नकार देणाऱ्या सेन्सॉर बोर्डाविरुद्ध पुन्हा एकदा चित्रपटकर्मीमध्ये राग उसळला आहे . सध्या या चित्रपटाची प्रदर्शनासाठीची लढाई सुरू असून बोर्डाच्या ट्रिब्युनलकडे चित्रपट गेला आहे . मात्र आपल्या चित्रपटाला सेन्सॉर बोर्डाने केलेला विरोध हा एका अर्थाने स्त्रियांच्या हक्कांची पायमल्ली करणारा आहे . एवढेच नाही तर या एका घटनेमागे बोर्डाचे जे छुपे धोरण आहे ते घातक असल्याचे स्पष्ट मत अलंकृता श्रीवास्तव यांनी व्यक्त केले आहे . ‘लिपस्टिक अंडर माय बुरखा’ या चित्रपटाला प्रमाणित करण्यास नकार देताना सेन्सॉर बोर्डाने जे निकष ठेवले आहेत त्याकडे अलंकृता श्रीवास्तव यांनी लक्ष वेधले आहे . हा चित्रपट ‘लेडी ओरिएंटेड’ स्त्री प्रधान आहे , त्यांच्या जगण्याच्या कल्पना अवास्तव आहेत , लैंगिक दृश्ये , अश्लील शब्दांचा भडिमार , ‘ऑडिओ पोर्नोग्राफी’ असाही उल्लेख बोर्डाने केला आहे . मुळात या चित्रपटाला बोर्डाने जो विरोध केला आहे त्याचा सगळ्यात महत्त्वाचा भाग हाच आहे की ही स्त्रियांची गोष्ट आहे . आणि त्यांना ती त्यांच्या पद्धतीने सांगण्याचा अधिकार आहे , स्वातंत्र्य आहे . मात्र त्यांच्या याच हक्काची पायमल्ली सेन्सॉर बोर्डाने केली आहे , असे स्पष्ट प्रतिपादन श्रीवास्तव यांनी केले . मी चित्रपटाची दिग्दर्शक आहे आणि स्त्री आहे . त्यामुळे मला जर माझी गोष्ट सांगता येत नसेल तर तो माझ्या अधिकारावर झालेला हक्क आहे . दुसरा हल्ला हा सरळसरळ अभिव्यक्ती स्वातंत्र्यावर आहे आणि केवळ माझा चित्रपट प्रमाणित करून घेणे यापेक्षाही बोर्डाच्या विरोधामुळे पुढे आलेले मुद्दे अधिक गंभीर आहेत , असे त्यांनी सांगितले . या चित्रपटातील लैंगिक दृश्ये वादग्रस्त आहेत , असे बोर्डाचे म्हणणे आहे . मात्र याआधीही अशाप्रकारची दृश्ये - आशय असणारे असे अनेक चित्रपट ‘मार्गारिटा विथ स्ट्रॉ’ , ‘पाच्र्ड , ‘किस्सा’ , ‘बी . ए . पास’ , ‘फायर’ प्रदर्शित झालेले आहेत . लोकांनी पाहिलेले आहेत . त्यामुळे या कारणावरून चित्रपटाला विरोध होणं हे आपल्यासाठी धक्कादायक होतं , असं त्या म्हणतात . याआधी ‘हरामखोर’ , ‘उडता पंजाब’ या चित्रपटांनाही बोर्डाने विरोध केला . त्यांना नको तितके कट्स सुचवले गेले . या दोन्ही चित्रपटांनी न्यायालयीन लढाईचा मार्ग स्वीकारला आणि त्यांचा प्रदर्शनाचा मार्ग मोकळा झाला . ‘लिपस्टिक अंडर माय बुरखा’ला फारतर तेवढा विरोध होऊ शकतो , याची कल्पना आपल्याला होती मात्र अशाप्रकारे चित्रपटाला प्रमाणितच न करण्याचा निर्णय घेत अडवणूक होईल , असे वाटले नव्हते हेही त्यांनी स्पष्ट केले . सध्या ज्या पद्धतीने चित्रपटांना विरोध होतो आहे ते पाहता समस्या ही सेन्सॉरशिपचीच आहे हे कोणाच्याही सहज लक्षात येईल , असं त्यांचं म्हणणं आहे . मात्र या सेन्सॉरशिपबद्दल सरकारकडून कोणतेही पाऊल उचलले जात नाही आहे , याबद्दल त्यांनी खंत व्यक्त केली . अर्थात , या विरोधामागे बोर्डाची वेगळी कारणे आहेत आणि ही एकूणच येणाऱ्या चित्रपटांसाठी धोकादायक असल्याने त्याचा गांभीर्याने विचार होण्याची गरज त्यांनी बोलून दाखवली आहे . बोर्डाचा जो विरोध आहे तो या चित्रपटात समाजातील लैंगिकतेचं ज्या पद्धतीने चित्रण केलं आहे त्याला आहे . त्यांनी या चित्रपटाच्या बाबतीत जो पक्षपातीपणा सुरू केला आहे त्याचं कारण हे चित्रण स्त्रियांच्या दृष्टिकोनातून मांडलेलं आहे . यातून ही गोष्ट सरळ स्पष्ट होते की पुरुषांच्याच मानसिकतेतून , त्यांच्या साच्यातून संस्कृती , समाजाच्या गोष्टी चित्रपटात आल्या पाहिजेत , हाच बोर्डाचा आग्रह आहे . या चित्रपटालाच नव्हे तर इतर समलैंगिकतेवरचे चित्रपट आणि अन्य विषयांवरच्या चित्रपटांनी त्यांनी केलेला विरोध पाहता त्यांची मुळात या विषयांकडे आणि चित्रपट माध्यमाकडे पाहण्याची संकुचित दृष्टी लक्षात येते . सगळ्या गोष्टीकडे पाहण्याचा वेगळा दृष्टिकोनच त्यांना मान्य नाही आहे . या चित्रपटाच्या निमित्ताने बोर्डाचे जे छुपे धोरण आहे ते ओळखून त्यावर ठोस पावले उचलायला हवीत , असे मत अलंकृता श्रीवास्तव यांनी व्यक्त केले .


१ वाटी रवा , पाव वाटी आंबट दही , मीठ , कांदा , गाजर , कोबी , सिमला मिरची . कृती : रवा आणि दही एकत्र करून फेटून घ्या . दहा मिनिटे हे मिश्रण असेच ठेवा . कांदा , गाजर , कोबी , सिमला मिरची या भाज्या बारीक चिरून घ्या . त्यानंतर त्यात थोडे पाणी आणि मीठ घालून सरसरीत करा . तेल तापवून त्यावर उत्तप्प्यासाठी पीठ पसरा . त्यावर या भाज्या पसरा . मस्त उत्तप्पे तयार करा . तुम्हाला हा प्रकार थोडय़ा वेगळ्या प्रकारेही करता येईल . तव्यावरच तेलात थोडा मसाला घालून त्यावर भाज्या परतून घ्या . आता ही भाजी बाजूला काढून उत्तप्पे करा आणि मसाला डोश्याप्रमाणे वरून भाजी घाला . कोबी , सिमला मिरचीऐवजी आपल्या आवडीच्या कोणत्याही भाज्या घालता येतील .


धाडसी निर्णय . . . आक्रमकपणा . . . वेगळी स्टाईल . . . धावा करण्यात सातत्य . . . जिद्दीच्या जोरावर प्रतिस्पर्ध्यांवर शिरजोर . . . खेळाडूंचे मनोबल वाढविण्यात अग्रेसर . . . अन् खेळाडू घडविण्याची वृत्ती असे सर्व काही एखाद्या खेळाडूत दिसायचे म्हणजे तो दादा अर्थात सौरव गांगूली . आता याच दादाचा वारसदार ठरू पाहतोय तो विराट रनमशीन कोहली . तीन मालिकांमध्ये द्विशतक करणाऱ्या विराटने स्वतःच्या कामगिरीचा आलेख जबरदस्त उंचावला आहेच ; शिवाय नवनवीन खेळाडूंनी संधी देऊन खेळाडू घडविण्याचाही विडा उचलला आहे . सर्वोत्तम कामगिरीची प्रेरणा ऑस्ट्रेलियाविरुद्धच्या 2014 मध्ये झालेल्या कसोटी मालिकेत महेंद्रसिंह धोनीने कसोटी कर्णधारपद सोडून अचानक निवृत्ती घेण्याचा निर्णय घेतला . या मालिकेत विराटची कामगिरी उत्तम राहिली पण , भारताला ही मालिका जिंकण्यात अपयश आले . लगेचच श्रीलंकेला त्यांच्या मायभूमीत जाऊऩ पराभूत करण्याची किमया करून दाखविली . त्यानंतर मायदेशात दक्षिण आफ्रिकेविरुद्धची मालिकाही भारताने विराटच्या नेतृत्वाखाली सर्वप्रथम जिंकली . एबी डिव्हिलर्स , हाशिम आमला , डेल स्टेन , जेपी ड्युमिनी यासारखे मातब्बर खेळाडू असूनही विराटने आपल्या संघाचे मनोधैर्य उंचावत विजय मिळविला . त्यापाठोपाठ वेस्ट इंडीजला त्यांच्याच देशात आणि आता न्यूझीलंड व इंग्लंडला जवळपास व्हाईटवॉश देत कसोटी क्रिकेटमध्ये मक्तेदारी सिद्ध करण्याच्या दिशेने वाटचाल केली आहे . आता वेळ आहे , ऑस्ट्रेलियाची . ज्या ऑस्ट्रेलियाविरुद्ध सर्वप्रथम कसोटी कर्णधारपद भूषविण्याची संधी मिळाली , त्याच ऑस्ट्रेलियाला पुढील वर्षी फेब्रुवारी , मार्चमध्ये मायदेशात होणाऱ्या मालिकेत पाणी पाजण्याची संधी विराटला आहे . विराटने चार हजार धावांचा टप्पा करून आपली सरासरी 50 च्या वर नेली आहे . वेस्ट इंडीज , न्यूझीलंड आणि इंग्लंड या तिन्ही मालिकांमध्ये द्विशतक करत इतर खेळाडूंनाही सर्वोत्तम कामगिरी करण्याची प्रेरणा दिली . याचेच उदाहरण आपल्याला भारताला सलग मिळत असलेल्या विजयांतून दिसून येत आहे . अश्विनवर विश्वास , जयंत , राहुल , करुण नवे तारे गोलंदाजी आणि फलंदाजी या दोन्हीमध्ये सरस कामगिरी करत आपले अष्टपैलूत्व सिद्ध करणाऱ्या आर अश्विनवर विराटने कायमच विश्वास ठेवल्याचे पहायला मिळते . वेस्ट इंडीजविरुद्धच्या मालिकेत तर अश्विनला मालिकेचा मानकरी म्हणून निवडण्यात आले होते . आता इंग्लंडविरुद्धही त्याने बळी घेण्याचा रतीबच लावला आहे . अश्विन मायदेशात प्रभावी ठरतोच . त्याचवेळी त्याने आपली योग्यता परदेशातही सिद्ध केली आहे . त्यामुळे विराटने आतापर्यंत तरी विश्वास कायम ठेवल्याचे पहायला मिळते . तसेच काही सलामीला सतत अपयशी ठरलेल्या शिखर धवनच्या ऐवजी त्याने यष्टीरक्षक फलंदाज लोकेश राहुलवर विश्वास दाखविला आहे . राहुलला इंग्लंडविरुद्धच्या मालिकेत अपयश आले असले तरी त्याने न्यूझीलंडविरुद्ध चांगल्या धावा केल्या होत्या . पण , युवा खेळाडूंमध्ये विराटचा विश्वास त्याच्यावर अधिक आहे . जयंत यादव या खेळाडूबद्दल सांगावे तितके कमीच आहे . कर्णधाराच्या प्रत्येक कसोटीस उतरणारा खेळाडू म्हणून त्याच्याकडे पाहता येऊ शकते . जयंतने आपल्या फिरकीने सर्वांना प्रभावित केलेच . त्याची फलंदाजीही त्याहून आणखी प्रभावी ठरली आहे . करुण नायरसारख्या युवा खेळाडूलाही सलग संधी मिळते आहे . यष्टीरक्षक पार्थिव पटेलवर दिनेश कार्तिकपेक्षा विश्वास विराटने दाखविला . त्याचे फळ भारताला इंग्लंडविरुद्धच्या तिसऱ्या कसोटीत मिळाले . अनुभवी खेळाडू दुखापतीच्या कारणाने असो किंवा अन्य कोणत्याही ; त्यांच्या अनुपस्थितीत नवख्या खेळाडूंना घेऊन विजय मिळविणे शक्य आहे , हे विराटने आपल्या खेळीतून दाखवून दिले आहे . स्टाईल आणि धावाही आपला स्टाईलिश लूक सतत बदलणाऱ्या खेळाडूमध्ये भारतीय संघात सर्वाधिक आघाडीचे नाव हे विराटचे आहे . विराट कायम केसांची स्टाईल बदलत असतो . त्याने आता दाढी राखल्याने देशात कोट्यवधी तरूणांच्या चेहऱयावर दाढी दिसते आहे . मैदानावर आपल्या प्रेमाचा उघडपणे स्वीकार करणारा विराट अगदी सार्वजनिक कार्यक्रमातही खुलेपणाने वागण्यास मागेपुढे पाहत नाही . अनुष्का शर्माबरोबर असलेले प्रेमसंबंध त्याने कधीच लपवून ठेवले नाहीत . अगदी कालपर्यंत युवराजसिंगच्या लग्नातही तो अनुष्कासोबत सहभागी झाला होता . त्याची ही आक्रमक स्टाईल मैदानातही अनेकवेळा पहायला मिळते . स्लेजिंगमध्ये वरचष्मा असलेल्या ऑस्ट्रेलियन खेळाडूंच्या जवळपास जाणारा आक्रमक स्वभाव विराटचाही आहे . विकेट मिळविल्यानंतर विराटकडून करण्यात येणारा जल्लोष हा संघातील खेळाडूंचे मनोबल वाढविणारा असतो . पण , मुंबई कसोटीत अश्विन आणि अँडरसन यांच्या वादात शांततादूत म्हणूनही त्याची भूमिका मोलाची राहिली . कर्णधाराकडून एवढे प्रोत्साहन मिळत असेल तर आपोआपच खेळाडूच्या कामगिरीवर त्याचा परिणाम होतो . हे गेल्या काही मालिकांमध्ये स्पष्टपणे दिसून आले आहे . कसोटी , एकदिवसीय आणि ट्वेंटी - 20 अशा तिन्ही प्रकारच्या क्रिकेटमध्ये विराट हा भारतीय संघाचा मॅचविनर खेळाडू म्हणून समोर आला आहे . त्याने या तिन्ही प्रकारच्या क्रिकेटमध्ये आपली योग्यता सिद्ध करत धावा केल्या आहेत . विराटची या तिन्ही प्रकारातील धावांची सरासरी 50च्या वर आहे . एकही क्रिकेटपटू अशी कामगिरी करू शकलेला नाही . त्यामुळे स्टाईल आणि आक्रमक वृत्तीमुळे प्रसिद्ध असलेल्या विराटने धावांच्या बाबतीतही आपले वेगळेपण दाखवून दिले आहे . पुरी पिक्चर बाकी है विराटचे वय आहे 28 वर्षे . त्याच्या क्रिकेट कारकिर्दीतील आणखी सात , आठ वर्षांचे सर्वोत्तम क्रिकेट बाकी आहे . कर्णधारपदाचे कधीही दडपण न घेता त्याने आतापर्यंत बहारदार कामगिरी करून दाखविली आहे . विराटच्या या विराट खेळींमुळे त्याने यापुढेही आपल्या धावांचा आणि भारतीय संघाच्या विजयाचा आलेख उंचावत रहावा हीच कोट्यवधी क्रिकेटचाहते प्रार्थना करत आहेत . विराट हा कोणाचे विक्रम मोडेल , त्याची किती शतके होतील , त्याच्या धावांची संख्या किती असेल याचे आताच अंदाज लावणे कठीण आहे . पण , त्याच्या फटक्यांतून क्रिकेटप्रेमींना मिळणारा आनंद हा काही वेगळाच आहे , याची जागा कोणीच घेऊ शकत नाही . विराटविषयी


बॉलिवूडची ‘क्वीन’ कंगना रणौत सध्या तिच्या आगामी ‘मणिकर्णिका’ या चित्रपटाच्या चित्रीकरणामध्ये व्यस्त आहे . कंगनाने तिच्या उत्तम अभिनय शैलीमुळे बॉलिवूडमध्ये स्वतःच स्वतंत्र स्थान निर्माण केलं आहे . विशेष म्हणजे बॉलिवूडमध्ये आपलं स्थान भक्कम करणाऱ्या कंगनाने तिच्या अभिनयाचं श्रेय बॉलिवूडमधल्या एका खास व्यक्तीला दिलं आहे . ‘नवभारत टाईम्स’नुसार , रोखठोक बोलण्यामुळे आणि उत्तम अभिनयामुळे कंगना कायमच चर्चेत असते . कंगनाने आतापर्यत अनेक सुपरहिट चित्रपटामध्ये काम करुन स्वतःला सिद्ध केलं आहे . मात्र तिच्या अभियाचा श्रीगणेशा दिग्दर्शक अनुराग बासूमुळे खऱ्या अर्थाने झाला असं मत तिने नुकत्याच झालेल्या एका मुलाखतीमध्ये व्यक्त केलं आहे . ‘ज्यावेळी मी पहिल्यांदा कॅमेरासमोर गेले तेव्हा प्रामाणिकपणे अभिनय करण्याचा प्रयत्न करत होते . मात्र अभिनय करायचा नसतो तर तो जगायचा असतो हे पहिल्यांदा मला अनुरागने सांगितलं . त्यामुळे मला खऱ्या अर्थाने अनुरागनेच अभिनय शिकवला आहे , असं कंगना म्हणाली . पुढे ती असंही म्हणाली , खरंतर अनुरागमुळे माझ्या करिअरचा आलेख उंचावला . आज मी आघाडीच्या अभिनेत्रींपैकी एक आहे . मात्र अनुराग यांच्यापुढे मी कायमच एक लहान मुलगी आणि विद्यार्थीनी असेन . दरम्यान , कंगना ‘मणिकर्णिका - द क्वीन ऑफ झाँसी’ या चित्रपटातून मध्यवर्ती भूमिकेत झळकणार असून या चित्रपटासाठी ती बरीच मेहनत घेत असल्याचं दिसून येत आहे .


बॉलिवूड दिग्दर्शक शशांक खेतानचा ‘बद्रीनाथ की दुल्हनिया’ हा चित्रपट शुक्रवारी सर्वत्र प्रदर्शित झाला . आलिया भट्ट आणि वरुण धवनची मुख्य भूमिका असलेल्या या चित्रपटाने प्रदर्शनाच्या पहिल्या दिवशी १२ . २५ कोटी रुपयांची कमाई केली होती . या चित्रपटाच्या कमाईच्या आकडेवारीमध्ये दिवसागणिक वाढ होताना दिसत आहे . व्यापार विश्लेषक तरण आदर्श यांनी चित्रपट बॉक्स ऑफिसवर दमदार कमाई करत असल्याचे म्हटले आहे . ‘बद्रीनाथ की दुल्हनिया’ तिसऱ्या दिवशी ४३ कोटींचा गल्ला जमवेल , असा अंदाज त्यांनी ट्विटरवरुन वर्तविला आहे . बॉक्स ऑफिसवरील चित्रपटाची कमाईचे आकडे वाढत असल्याचे सांगत त्यांनी या चित्रपटाने दुसऱ्या दिवशी म्हणजे शनिवारी १४ . ७५ कोटींची कमाई केल्याचे सांगितले . पहिल्या दिवशी प्रभावानंतर ‘बद्रीनाथ की दुल्हनिया’ चित्रपटाने शनिवारी चित्रपटाने पहिल्या दिवसापेक्षा २ . ५० कोटींची अधिक कमाई करत १४ . ७५ कोटींचा गल्ला जमविला . या वाढत्या आकड्यांसह भारतीय चित्रपटगृहात या चित्रपटाने दोन दिवसात २७ कोटींची कमाई केली आहे . प्रदर्शनाच्या शेवटच्या दिवसांमध्ये चित्रपटाची चर्चा अधिकच रंगली होती . पहिल्या दिवशीचे यश आणि बॉक्स ऑफिसवर वाढलेले कलेक्शन यामुळे सुट्टीच्या दिवसात हा चित्रपट अधिक यशस्वी ठरेल , असा विश्वास तरण आदर्श यांनी ट्विटच्या माध्यमातून व्यक्त केला . हा चित्रपट पहिल्या दिवशी १२ कोटी रुपयांपेक्षा जास्त कमाई करणार नाही , असा अंदाज चित्रपट वितरक अक्षय राठी यांनी ‘इंडियन एक्स्प्रेस’शी बोलताना वर्तविला होता . मात्र पहिल्या दिवशीच चित्रपटाने १२ . २५ कोटींची कमाई करत त्यांचा अदांज फोल ठरविला होता . यावेळी त्यांनी सुट्ट्यांचा विचार करता प्रदर्शनाच्या पहिल्या तीन दिवसात चित्रपट जवळपास ४० - ५० कोटी रुपयांची कमाई करु शकतो , असेही सांगितले होते . सोमवारी धुळवड असल्यामुळे चित्रपटाच्या कमाईतील आकड्यावर काही परिणाम होणार का ? हे पाहणे देखील उत्सुकतेचे ठरणार आहे . आलिया आणि वरुणचा एक चांगला चाहता वर्ग आहे . हे दोन्ही कलाकार नेहमीच त्यांच्या अभिनयाने प्रेक्षकांना चित्रपटगृहांकडे खेचतात . दोन दिवसातील कमाईवरुन ही जोडी पुन्हा एकदा प्रेक्षकांच्या पसंतीस पात्र ठरली आहे , असे चित्र सध्या पाहावयास मिळते . ‘हम्प्टी शर्मा की दुल्हनिया’ला शशांक खेतान यांनी एका वेगळ्या भूमिकेत समोर आणले आहे . पहिल्या चित्रपटात फक्त दुल्हनिया बनण्यातच रस असलेली नायिका काव्या नव्या चित्रपटात पूर्ण बदलली आहे . इथे वैदेही दुल्हनिया म्हणून नाही तर एक स्त्री म्हणून पुढे येते . या नायिकेला प्रेम हवं आहे पण तिला तिचा योग्य तो मानही हवा आहे .


मुंबई : भारताचा सध्याचा सुपरस्टार विराट कोहली याची भारतीय संघात निवड माझ्या निवड समिती अध्यक्षपदाच्या कारकिर्दीत झाली ; पण त्याला संधी दिल्यामुळे मला निवड समितीचा राजीनामा द्यावा लागला , असा गौप्यस्फोट दिलीप वेंगसरकर यांनी केला . मुंबई पत्रकार संघाच्या क्रीडा पत्रकार पुरस्कार वितरण समारंभात वेंगसरकर बोलत होते . या समारंभात वरिष्ठ क्रीडा पत्रकार विनायक दळवी आणि युवा पुरस्कारासाठी संदीप कदम यांना वेंगसरकर आणि भारताचे माजी यष्टीरक्षक फारुक इंजिनियर यांच्या हस्ते गौरवण्यात आले . या कार्यक्रमात वेंगसरकर आणि इंजिनियर या मुंबईकर माजी खेळाडूंनी त्यांच्या काळातील अनेक प्रसंगांचा उलगडा केला . विराटला संधी देण्याचा प्रसंग सांगताना वेंगसरकर म्हणाले , ' ' विराटने 19 वर्षांखालील विश्वकरंडक जिंकला होता . त्यानंतर ऑस्ट्रेलियात इमरर्जिंग खेळाडूंची स्पर्धा व्हायची . त्यामध्ये आपला संघही खेळायचा . आम्ही त्या संघात जास्तीत जास्त तरुण खेळाडूंना संधी दिली होती . न्यूझीलंडविरुद्धच्या एका सामन्यात मी विराटची शतकी खेळी पाहिली आणि त्याला पुढे जाऊन मुख्य संघासाठी विचार करण्याचे ठरवले . योगायोगाने भारतीय संघाचा पुढचा दौरा श्रीलंकेचा होता . हीच संधी असून , मी निवड समितीत इतर सदस्यांसमोर विराटचे नाव ठेवले . त्यांनीही मला पाठिंबा दिला ; परंतु कर्णधार धोनी आणि तत्कालीन प्रशिक्षक गॅरी कर्स्टन यांनी आम्ही त्याचा खेळ पाहिला नसल्याचे सांगितले . विराटची निवड करायची तर तमिळनाडूच्या बद्रीनाथला वगळावे लागणार होते . तसे झाले . त्यानंतर तमिळनाडूचे आणि माजी अध्यक्ष एन . श्रीनिवास यांना मी केलेला बदल पटला नाही . त्यांनी माझी तक्रार केली आणि मला पद सोडावे लागले ; पण विराटची ही निवड किती योग्य होती , हे आता समजले असेल . ' ' याच कार्यक्रमासाठी खास लंडनहून आलेल्या इंजिनियर यांनी आपल्या मिस्कील भाषेत क्रिकेटच्या अनुभवांबरोबर खवय्येगिरीचीही उदाहरणे सांगितली . बोंबील हा माशाचा प्रकार आपला फारच आवडीचा असल्याचे ते म्हणाले .


2011 साली मुंबईच्या वानखेडे मैदानावर विश्वचषकाचं विजेतेपद पटावत भारतीय संघाने इतिहासाची नोंद केली होती . महेंद्रसिंह धोनीचं कर्णधार म्हणून ते दुसरं मोठं विजेतेपद होतं . श्रीलंकेविरुद्ध अंतिम सामन्यात धोनीने युवराजला मागे ठेऊन पहिले फलंदाजीसाठी येत सर्वांना धक्का दिला होता . मात्र गुरुवारी एका खासगी कार्यक्रमात बोलत असताना धोनीने आपल्या त्या कृतीमागचं खरं कारण सांगितलं आहे . अवश्य वाचा – धोनीला निवृत्त हो म्हणण्याचा अधिकार कोणालाही नाही – शाहीद आफ्रिदी “श्रीलंकेच्या बहुतांश गोलंदाजांना मी ओळखत होतो , कारण आयपीएलमध्ये ते चेन्नई सुपरकिंग्जकडून खेळत होते . मुरलीधरन गोलंदाजी करत होता म्हणून मी युवराजला मागे ठेऊन पहिले फलंदाजीसाठी जाणं पसंत केलं . मी चेन्नईकडून खेळत असताना नेट्समध्ये मुरलीधरनच्या गोलंदाजीवर सराव केला आहे . त्यामुळे त्याच्याविरुद्ध मी सहज धावा काढू शकेन हा मला आत्मविश्वास होता . याच कारणासाठी मी युवराजआधी फलंदाजीसाठी उतरलो . ” या कार्यक्रमात बोलत असताना , धोनीने आपल्या कर्णधारपदाच्या अनेक आठवणी सांगितल्या . मी कर्णधार होण्याआधी भारतीय संघात यष्टीरक्षक कर्णधारपदाची जबाबदारी सांभाळण्यास उत्सुक नसायचे . त्यांच्यामते कर्णधारपद हे यष्टीरक्षकाच्या कामातलं ओझं होतं . पण मी हा दृष्टीकोन बदलून दाखवला . यष्टीरक्षणाची जागा ही कोणत्याही कर्णधाराला मदत करण्याची उत्तम जागा आहे . फलंदाजांच्या सर्व घडामोडी त्याला लवकत दिसतात व त्यानुसार तो सामन्यात हवेतसे बदल करु शकतो . धोनी पत्रकारांनी विचारलेल्या प्रश्नांना उत्तर देत होता . 2011 विश्वचषकाच्या अंतिम फेरीत धोनीनेच विजयी षटकार मारत भारताच्या विजयावर शिक्कामोर्तब केलं होतं .